Cindai Hang Tuah Dari Itali Untuk Delegasi China Dinasti Ming?

Sekiranya benar delegasi pembesar Kesultanan Melayu Melaka pernah membeli bedil di Rum (Turki Uthmaniyah) dan singgah ke Mekah menunaikan fardhu haji, mungkinkah mereka juga telah ke Itali? Pada pendapat saya kebarangkalian delegasi Melaka telah tiba di Itali adalah lebih tinggi setelah menemukan rekod kewujudan pemberian cindai sutera buatan Itali oleh Sultan Melaka kepada delegasi Cina pada abad ke-15.

Menurut rekod harian Kerajaan Ming iaitu Ming Shi-lu yang diterjemahkan oleh Geoffrey Wade (1994), cindai atau tenunan sutera dari Itali ini adalah sebahagian dari hadiah perpisahan yang dikurniakan oleh Sultan Melaka kepada timbalan duta Kerajaan Ming bernama Zuo Fu pada sekitar tahun 1486. Peristiwa yang berlaku di Melaka ini juga selari dengan kronologi perjalanan delegasi Kesultanan Melaka ke Rum yang singgah ke Mekah sebelum pulang untuk berperang dengan Annam seperti yang pernah diketengahkan sebelum ini.

Tentangan utama yang mungkin timbul terhadap hipotesis ini adalah konflik yang ketika itu berlaku antara Turki Uthmaniyah dengan Eropah, dan khususnya Itali sekitar 1480an. Ketika itu, peperangan Oranto di selatan Itali baru sahaja berlaku antara Turki Uthmaniyah dengan Kingdom of Naples. Jadi mungkin boleh dipersoalkan lojik disebalik perjalanan rombongan pembesar Melaka dari Turki yang dibenarkan ke Itali di zaman Perang Uthmaniyah tersebut.

Pada saya perjalanan ke Itali ini tidak mustahil sekiranya rombongan Melaka tersebut menggunakan statusnya sebagai negeri-negeri dibawah naungan Kerajaan Ming yang ketika itu mempunyai jalinan diplomatik dengan Papal States, Republik Venice dan Kerajaan-Kerajaan lain di semenanjung Itali secara amnya. Berbekal dengan suratcara bersama persalinan khas yang menunjukkan pangkat taraf Menteri Ming yang diperoleh Laksamana Melaka pada tahun 1481, saya rasa tidak mustahil Kerajaan-Kerajaan Itali menerima baik rombongan pembesar Melaka sepertimana rombongan diplomatik mereka diterima baik oleh Kerajaan Ming.

Untuk menjejak jalan cerita kewujudan cindai Laksamana Hang Tuah ini kita perlu meneliti catatan rekod kerajaan Ming iaitu Ming Shi-lu (MSL) bermula dari 1475 hingga 1487, dan juga rekod kerajaan Ryukyu iaitu Rekidai Hōan (RH) dari 1480 hingga 1481.

Ritual pertabalan Ming diterjemah Geoffrey Wade (1994) sebagai “enfeoffment” iaitu suatu upacara adat istiadat zaman pertengahan di mana pemerintah negeri-negeri feudal yang berikrar taat setia kepada Maharaja Ming akan melalui istiadat pengiktirafan. Penyempurnaan upacara istiadat ini mendatangkan manfaat dari segi penerimaan naungan dan legitimasi pemerintahan. Boleh dikatakan agak bermasalah juga proses pertabalan Sultan Melaka ke-7 ini. Pada asasnya, Maharaja Ming iaitu Maharaja Chenghua (1447-1487) dicatat bersungguh-sungguh ingin menyempurnakan proses pertabalan walaupun pelbagai aral yang datang menimpa.

Menurut MSL, pada Ogos 1481 Maharaja Chenghua menghantar perutusan pertabalan Sultan “Ma-ha-mu Sha” yang diketuai duta bernama Lin Rong. Malangnya, kapal Lin Rong karam dalam pelayaran ke Melaka. Perutusan pertabalan yang dihantar pada Jun 1484 juga gagal akibat kematian duta Zhang Sheng setibanya di Ganzhou, selatan Cina. Tugas duta Zhang Sheng untuk misi tersebut telah diambil alih oleh timbalannya bernama Zuo Fu yang bertolak ke Melaka pada Oktober 1485. Zuo Fu dicatat mengambil risiko tinggi dalam meneruskan perjalanan dihujung musim pelayaran demi untuk segera sampai ke Melaka tanpa menunggu duta pengganti dari Kota Larangan.

Setelah lebih dari setahun menetap di Melaka dan dalam menghargai khidmat Zuo Fu, Sultan “Ma-ha-mu Sha” telah menghadiahkan Zuo Fu barang-barang berharga termasuk cindai iaitu kain lepas yang diperbuat dari sutera Itali.

Saya merumuskan bahawa ianya berasal dari Itali kerana MSL mencatat bahawa ianya adalah “Western Ocean cloth” (MSL: 16.4.1487). Menurut catatan dalam The Chinese Repository (1849), “western ocean cloth”, “western sea cloth” atau “water sheep” adalah nama gelaran yang diberikan orang Cina bagi “sea silk” atau sutera laut. Bahan asas tenunan sutera laut ini iaitu filamen dari cengkerang jenis Pinna nobilis hanya dihasilkan di Laut Mediterranean dan hanya ditenun di Itali iaitu di wilayah Sardinia, Taranto, dan Apulia (Lihat Gambar 2). Lokasi penemuan fosil dan sisa cengkerang Pinna nobilis juga didapati hanya wujud sekitar perairan utara Laut Mediterranean. (Lihat Gambar 3).

Kain sutera khususnya dalam bentuk cindai sememangnya barang berharga yang menjadi koleksi bangsawan Melayu, apatah lagi sekiranya diperbuat dari sutera laut yang merupakan tekstil termahal di dunia. Dari segi nilai, catatan Abu Ishaq Ibrahim ibn Muhammad al-Farisi al-Istakhri, iaitu seorang pengembara Parsi abad ke-10 merekodkan bahawa sehelai jubah yang diperbuat dari sutera laut yang dipanggil ṣūf al-baḥr (sea wool) dikatakan berharga 1000 keping emas.

Di zaman pemerintahan Rom sekitar abad ke-4 pula, undang-undang khusus digubal di mana hanya golongan bangsawan tertentu sahaja dibenarkan memakai jubah sutera laut. Juga direkodkan bahawa rujukan terhadap sutera laut wujud dalam prasasti Batu Rosetta, catatan Mesir purba, dan juga kitab Injil. Antara cerita yang popular tentang sutera laut termasuk mitos bahawa ianya adalah berkait dengan ikan duyong, dan pelbagai jenis mahluk mistik dan mahluk halus. Juga terdapat rekod yang menceritakan bahawa ianya digunakan sebagai kain membalut mumia firaun-firaun Mesir.

Peribahasa Melayu ada menyebut “Biar mati berkapankan kain cindai, jangan kain kadut.” iaitu bermaksud lebih baik mati daripada merosakkan nama baik. Banyak juga pantun Melayu yang menggambarkan nilai estetika cindai, contohnya:-

Perahu belayar menyusur arus,
Patah kemudi susur di pantai;
Baik cari cindai yang halus,
Alah beli menang dipakai.Kapal kecil kemudi kayu,
Hendak belayar tanah seberang;
Kain sekodi pilih sekayu,
Boleh dapat cindai terbilang.

Cindai juga digunakan sebagai senjata dalam seni mempertahankan diri. HHT ada mencatatkan Seni Cindai digunakan semasa pertarungan antara Hang Jebat dengan Hang Tuah. Malah Seni Cindai dalam Silat Seni Gayong dikatakan berasal turun temurun dari ilmu persilatan Laksamana Hang Tuah. Lihat sedutan dokumentari National Geographic Channel berkenaan Seni Cindai tersebut:-

Berbalik kepada kisah Zuo Fu tersebut. Penerimaan hadiah peribadi dari negeri yang ditabalkan pemerintahnya adalah bercanggah dengan undang-undang Kerajaan Ming. Akibatnya, Menteri Adat Istiadat (Minister of Rites) telah menyita hadiah-hadiah tersebut sejurus kepulangan Zuo Fu ke Kota Larangan. Setelah dirayu, perintah tentang rampasan barang-barang berharga dikekalkan.

Manakala perintah berkenaan rampasan terhadap cindai sutera laut tersebut telah ditarik balik. Perintah Maharaja (Imperial Orders) telah dikeluarkan bagi mengampuni kesalahan Zuo Fu dan memelihara haknya terhadap cindai tersebut. Alasan yang diberikan adalah bahawa ianya bagi menghargai usaha dan jasa Zuo Fu dalam meredah lautan di hujung musim pelayaran demi melaksanakan tugasnya. Saya petik terjemahannya di sini:-

“Zuo Fu has crossed the oceans and experienced great difficulties. He is pardoned and is not to be punished. The valuables are to be retained, while the Western Ocean cloth is to be given to Fu.”

Hipotesis saya bahawa hadiah cindai ini berkait dengan Laksamana Hang Tuah pula adalah berasaskan rujukan silang MSL dan RH dengan mahakarya-mahakarya Melayu iaitu Sejarah Melayu (SM) dan juga Hikayat Hang Tuah (HHT). Seperti yang diketengahkan sutera laut tersebut mungkin diperoleh semasa lawatan pembesar Melaka tersebut ke Timur Tengah dan Eropah. Saya percaya kerana harganya yang amat tinggi ia dibeli secara terus dari sumbernya dan bukannya diekspot pedagang Turki atau Timur Tengah.

Seterusnya, MSL mencatat setelah kemangkatan Sultan Mansur Shah ibni Almarhum Sultan Muzaffar Shah (d. 1477), tahta Kesultanan Melaka diwarisi putera Sultan Mansur Shah yang bernama Sultan “Ma-ha-mu Sha” (MSL: 23.8.1481). Rekod MSL mencatat Sultan “Ma-ha-mu Sha” sebagai putera tunggal Sultan Mansur Shah.

Ini bercanggah rekod sejarah yang diketahui umum yang menyatakan Sultan Mansur Shah ketika itu mempunyai putera-putera lain yang lebih dewasa iaitu Raja Muhammad (Sultan Pahang I – b. 1455 – d. 1475) dan Raja Ahmad (Sultan Pahang II – b. ? – d. 1495), hasil perkahwinan dengan Puteri Onang Sari; dan Raja Husain @ Sultan Alauddin Riayat (b. ? – d. 1488) hasil perkahwinan dengan Raden Galoh Cendera Kirana. Jika dikaji, ketiga-tiga putera Sultan Mansur Shah ini lahir sekitar 1450an dan bukannya 1470an iaitu anggaran tarikh kelahiran Sultan “Ma-ha-mu Sha”.

Jadi, dirujuk silang SM dan HHT, Laksamana Melaka yang berkhidmat di era pemerintahan Sultan Mansur Shah tersebut adalah dikenali sebagai Laksamana Hang Tuah. Ketika itu, di mata kerajaan Ming dan Ryukyu, Laksamana Melaka tersebut adalah dianggap “Regent” iaitu wakil rasmi atau de facto Raja kerana Sultannya masih belum dewasa.

Jadi kesimpulannya, hadiah cindai sutera laut Itali kepada Zuo Fu tersebut adalah suatu pemberian diplomatik Laksamana Hang Tuah. Samada diniatkan ataupun tidak, pemberian diplomatik yang menimbulkan isu di Kota Larangan ini dapat membuktikan bahawa pertalian Kesultanan Melayu Melaka dengan Eropah telah terjalin lebih awal dari apa yang dicatat oleh rekod Portugis.

RUJUKAN:

Geoffrey Wade (1994). The Ming Shi-lu (veritable records of the Ming Dynasty) as a source for Southeast Asian history, 14th to 17th centuries.

Kain Cindai. Wikipedia. Diekstrak dari https://ms.m.wikipedia.org/wiki/Kain_Cindai
Kisah Hang Tuah Menunaikan Haji. 20.10.2019. Historybuff. Diekstrak dari https://yusrinfaidz.blogspot.com/2019/10/kisah-hang-tuah-menunaikan-haji_20.html

Kobata, Atsushi and Mitsugu Matsuda (1969). Ryukyuan Relations with Korea and South Seas Countries: An Annotated Translation of Documents in the Rekidai Hōan.

Max Paradiso (2015). Chiara Vigo: The last woman who makes sea silk. BBC News Magazine. 2.9.2015. Diekstrak dari https://www.bbc.com/news/magazine-33691781.amp

Nara (Tengku Nara Paduka). Facebook comment on 16.6.2021. Diekstrak dari https://m.facebook.com/story.php?story_fbid=10218331113573617&id=1365243090

Peranan ‘Hang Tuah’ Dalam Kes Pertikaian Melaka – Annam. 20.10.2019. Historybuff. Diekstrak dari https://yusrinfaidz.blogspot.com/2019/10/peranan-hang-tuah-dalam-kes-pertikaian.html

Sea Silk, Wikipedia. Diekstrak dari https://en.m.wikipedia.org/wiki/Sea_silk
Sejarah Melayu diusahakan oleh W.G. Shellabear, Fajar Bakti, (1978).

Soriga E., Carannante A., 2017. Tangled threads. Byssus and sea silk in the Bronze Age: an interdisciplinary approach. In H. Landenius Enegren, F. Meo (eds.) Treasures from the Sea. Sea Silk and Shellfish Purple Dye in Antiquity. Oxbow, Oxford, pp. 29-45

Traces of Primative Christianity in Eastern Asia, The Chinese Repository, Vol XVIII, pp. 485-503, January-December 1849. Canton.


Kenapa Teritip Boleh Muncul Pada Kapal?

Masa korang pergi jalan jalan kat pantai ke, mesti korang pernah nampak haiwan bercengkerang macam ni duduk melekat pada tiang dan permukaan licin macam batu. Tahu tak benda teritip ni sebenarnya indikator pencemaran?

Pernah tak korang terlihat teritip yang terkumpul di bawah kapal mahupun tiang tiang di persisiran pantai? Dalam kebanyakan kes, itu sebenarnya ialah indikator kekotoran yang berpunca daripada organisme yang terkumpul. Teritip tu tak duduk saja saja pada tiang dan kapal.

Mereka tengah makan bakteria yang terkumpul di situ. Itulah maksud bio fouling – pencemaran biologi.

Untuk memahami pencemaran biologi ini, kita kena mula dari perkara awal dahulu. Pertamanya, mana datang bakteria ini? Dari laut lah, dah tu dari mana lagi nak dapat.

Ok ok, lawak hambar. Sebagaimana udara dan tanah, laut atau kawasan berair juga dipenuhi dengan bakteria. Namun, bakteria yang terapung di udara boleh melekat pada permukaan sesuatu selepas jatuh dan bakteria tanah pula…sudah memang melekat pada permukaan tanah.

Bahan ini sifatnya merekat dan melekat, jadi selain daripada melekat pada permukaan benda, bahan kimia ini juga boleh melekatkan bakteria tu padanya daripada dibawa arus air. Bahan polimer ni kita sebut dalam terma biologi sebagai biofilm.

Kalau tak faham lagi, pernah tak anda pijak batu licin di sungai? Tak pun permukaan longkang kotor? Ya, benda licin itulah biofilm. Lama kelamaan, koloni bakteria dan jumlah biofilm makin meningkat.

Bakteria lain akan masuk tumpang untuk membesar sekali sampailah habis seluruh permukaan itu dibaluti biofilm. Ini adalah separuh daripada komponen pencemaran biologi. Aktiviti mikroorganisme.

Andai kata anda ni suka makan bakteria, dan anda ternampak satu tiang ni penuh dengan bakteria? Apa yang anda nak buat? Sudah tentulah makan kan? Alang alang banyak sumber makanan ni baik buat rumah di sekitar kawasan tu, betul tak?

Kerang, kepah dan tiram yang ada diet yang sama pun selalunya berada dekat dengan tiang ni. Tumpang makan, begitu.

Kalau proses ni melemahkan struktur tiang, macam mana jurutera dan pelaut zaman dahulu selesaikan masalah ini?

Kalau ikut catatan Plutarch, orang kuat Alexander the Great pernah caka pasal masalah ini:

“Apabila rumpai dan bahan kotor melekat pada sisi kapal, pengerakan kapal akan menjadi perlahan, dan air menjadi payah untuk berlalu keluar. Sebab itu mereka (pelaut), selalunya akan menyapu pelapis khas untuk menghalang benda ini berlaku.”

Kalau kita ikut norma pelaut zaman tersebut hingga sebelum abad ke 18, bahan pelapis yang digunakan merangkumi tar, lilin dan minyak paus. Kapal ini akan dibawa ke pelabuhan kering untuk melumuri bahan bahan ini.

Menjelang abad ke 18, pelayar British menggunapakai plat tembaga pada permukaan bawah kapal untuk mencegah permukaan teritip. Puncanya senang sahaja. Tembaga apabila bertemu dengan air akan menghasilkan filem beracun. Jadi, bakteria tak boleh hidup.

Bila bakteria tiada, teritip pun tiada.

Kalau korang tak percaya tembaga boleh bunuh kuman, cuba letakkan syiling 20 sen (Ringgit Malaysia) terkotor yang korang pernah jumpa dan biar terperam dalam piring petri yang penuh dengan bakteria. Memang mati bakteria di bawah syiling tu

Ada sesetengah penapis air pun guna teknologi ni, tapi sebab takut beracun sangat, mereka guna logam perak untuk ganti tembaga.

Sebelum aku tamatkan artikel ringkas ni, aku nak masukkan fakta aneh tentang teritip di bawah kapal.

Semasa zaman Penjelajahan, sekiranya anda buat onar atas kapal, atau memberontak, atau kena tangkap dengan lanun dan mereka nak seksa anda, antara hukuman yang dikenakan ialah menyiat-nyiat badan korang pada permukaan bawah kapal yang dipenuhi teritip.

Kalau nasib baik, korang lemas dulu sebelum kena siat.

Artikel ini adalah sebahagian daripada koleksi esei esei sains aneh biologi dalam buku BIOLOGIA yang sudah dibuka pratempahnya Star-struck. Sekiranya korang nak baca artikel sains biologi lain aku yang menarik, boleh pratempah pada link ini:


Italo Balbo: Orang Nombor Dua Mussolini

Balbo. Ramai tukang gunting professional akan menyangka perkataan “Balbo” adalah  fesyen rambut. Sebenarnya perkataan “Balbo” berasal daripada Italo Balbo, seorang Fasis yang terkenal di Itali.

Prolog

Seniman Agung, P. Ramlee (kanan) mengenakan fesyen dan gaya Balbo (kiri), 1960-an.

Italo Balbo dilahirkan pada 6 Jun 1896 di Ferrara, Utara Itali. Balbo seorang yang aktif dalam bidang politik sejak kecil. Dia dipengaruhi oleh fahaman Monarkis dan Nasionalis seawal umur 14 tahun lagi. Pada tahun 1914, dia melanjutkan pelajaran ke Universiti Florence dalam bidang Sains Sosial. Namun, pengajian dia terpaksa dihentikan akibat Perang Dunia Pertama.

Pada tahun 1915, Itali menyertai Perang Dunia Pertama di pihak Berikat. Ketika itu, dia berumur 19 tahun. Dia begitu tertarik dengan peperangan ini dan berpendapat jika Itali menang, banyak tanah-tanah akan diberikan kepada Itali.

Dia menyertai tentera sebagai seorang Pegawai Kadet di dalam Tentera Infantri Pergunungan Alpini. Pada tahun 1917, dia pergi menyertai latihan penerbangan namun tidak sempat untuk menghabiskan kursus penerbangan apabila dia terpaksa pergi menyertai Pertempuran Carparetto pada Oktober 1917. Ketika pertempuran itu, dia merupakan seorang ketua platun dan berjaya menyerang kedudukan tentera Austria-Hungary. Kejayaannya itu membolehkan dia menerima beberapa pingat keberanian dan dinaikkan pangkat ke Kapten.

Selepas Perang Dunia Pertama tamat, Balbo menyambung semula pengajian dan berjaya memperloleh Ijazah Sains Sosial. Dalam thesis dia, Balbo menekankan mengenai sosial-ekonomi Itali setelah Itali mengalami krisis ekonomi yang teruk setelah Perang tamat.

Mengejar Karier Politik

Pada tahun 1920, Balbo kembali ke kampung halaman untuk bekerja sebagai kerani bank. Namun, sifat politik dia yang mendalam menyebabkan dia tidak lari daripada melakukan aktiviti politik.

Pada tahun 1921, Balbo menyertai satu parti politik baru; Parti Fasis Nasional (Partito Nazionale Fascista) yang diasaskan oleh Benito Mussolini. Balbo mula memainkan peranan sebagai ahli parti. Dia memimpin dan mengetuai beberapa siri tunjuk perasaan menentang pihak Komunis dan Sosialis di utara Itali.

Balbo mula dikenali di dalam Parti Fasis apabila dia seringkali berjaya mengekang kumpulan-kumpulan Komunis di utara Itali dan berjaya menawan hati rakyat tempatan dengan kebolehannya bersyarahan dan rupa yang tampan. Dia juga sangat agresif dan tidak akan memberi muka kepada mereka yang bersengkokol dengan pihak Komunis dan Sosialis.

Balbo kini diberi jawatan sebagai “Ras” di dalam Parti Fasis, suatu panggilan bagi bangsawan Ethiopia (seperti gelaran “Datuk” di Malaysia”). Jawatan Ras juga merupakan suatu gelaran yang kehormat di dalam Parti Fasis.

Pada tahun 1922, ketika dia baru sahaja berusia  26 tahun, Balbo merupakan salah seorang daripada 4 arkitek Kawad Ke Rome (March on Rome). Dia bersama-sama Cesare De Vecchi (38 tahun), Michele Bianchi (39) dan General Emilio De Bono (56) berarak dari Milan ke Rome bersama-sama beribu anggota Fasis untuk meminta Raja Emanuelle III (Raja Itali) untuk melantik Benito Mussolini sebagai Perdana Menteri Itali yang baru.

Disebabkan ramai yang menyokong Mussolini serta merasakan Mussolini merupakan orang yang mampu tendang Komunis keluar daripada Itali, baginda bersetuju melantik Mussolini (39 tahun) sebagai Perdana Menteri Itali termuda dalam sejarah.

Balbo kemudian merupakan salah seorang peneraju utama penubuhan Dewan Agung Fasis (Grand Council of Fascism). Badan ini berperanan dalam menggubal undang-undang dan hal ehwal Itali.

Bapa kepada Tentera Udara Itali Moden

Pada tahun 1924, Balbo dilantik sebagai Komander kepada Milita Fasis Itali, sebuah badan separa tentera politik bagi Parti Fasis. Dia juga dilantik sebagai Setiausaha bagi Ekonomi Nasional pada tahun 1925.

Pada 6 November 1926, Mussolini melantik Balbo sebagai Setiausaha Udara Negara. Walaupun tidak pernah menghabiskan pengajian dalam penerbangan, namun dia mempunyai semangat yang tinggi demi membangunkan Itali di mata dunia melalui penerbangan. Akhirnya, dia berjaya menghabiskan beberapa siri kelas penerbangan bersama Tentera Udara Diraja Itali pada tahun 1927.

Pada 19 Ogos 1928, Balbo dianugerahkan pangkat ke Generale d’Aria (General Udara) dan pada 12 September 1929, Balbo dilantik Mussolini sebagai Menteri dan Panglima Tentera Udara. Sebelum ini, Tentera Udara Itali merupakan sebahagian dari Tentera Darat Itali. Tapi setelah Mussolini mengambil alih, dia menjadikan Tentera Udara sebagai organisasi yang berasingan dan tersendiri.

Dibawah pentadbiran Italo Balbo, Tentera Udara Diraja Itali (Regia Aeronautica) berjaya dinaiktarafkan dan menjadi sangat popular. Banyak aset-aset dan tender-tender pesawat baru diberikan kepada Tentera Udara. Hal ini memberikan sedikit kecemburuan buat pihak Tentera Darat.

Pada ketika ini, Itali terkenal dengan beberapa siri penerbangan dan persembahan merentasi dunia yang dipimpin sendiri olehnya. Semua penerbangan ini mempamerkan beberapa jenis pesawat Itali yang terbang dengan formasi-formasi tersendiri. Oleh itu, perkataan “Balbo” juga sangat sinonim di dunia bagi pembentukan formasi udara lebih-lebih lagi di Amerika Syarikat.

Fenomena Balbo

Pada 1 Julai 1933, Italo Balbo memimpin sendiri penerbangan yang dipanggil “Century of Progress” ke Chicago, Amerika Syarikat. Sebanyak 24 buah pesawat menyeberang lautan Atlantik dari Rome ke Chicago. Selain daripada persembahan penerbangan, Balbo juga ingin menaikkan nama Itali di mata dunia.

Setibanya di New York, dia disambut oleh Datuk Bandar New York dan diraikan oleh berjuta-juta penduduk, lebih lebih lagi yang berketurunan Itali-Amerika. Mussolini juga menghadiahkan beberapa relik Rom purba untuk komuniti New York dan Chicago.

“Bergembiralah kamu semua! Mussolini telah mengembalikan maruah dan kehormatan kamu!” teriak Balbo ketika berucap di New York.

President Franklin Roosevelt menjemput Balbo ke White House untuk makan tengah hari bagi menyambut hubungan dua hala tersebut dan Balbo juga menerima pingat Distinguished Flying Cross daripada Presiden.

Gambar-gambar Balbo terpapar di surat khabar, majalah, dan setem di seluruh dunia. Pada 26 Jun 1933, gambar Balbo merupakan muka depan bagi majalah Time.

Betapa terkenalnya Balbo apabila sebuah nama jalan di Chicago ditukar kepada “Jalan Balbo”. Hal ini memberikan sedikit kecemburuan kepada Mussolini.

Kepulangan Balbo ke Itali disambut hebat oleh Mussolini dan rakyat Itali. Balbo kemudian dianugerahkan pangkat Marshal of Italy (Maresciallo d’ Italia) dan Marshal of Air Force (Maresciallo dell’Aria). Kepulangan Balbo membawa pelbagai idea baru untuk Angkatan Tentera Itali.

Dia berpendapat Itali hanya perlu ada 20 divisyen; 10 divisyen bermotor, 5 infantri pergunungan dan 5 divisyen armor. Semua divisyen ini hendaklah dilatih dan diberikan peralatan sepenuhnya. Manakala Tentera Laut pula perlu menyediakan 3 divisyen marine.

Dengan adanya semua divisyen ini, Balbo berharap tentera Itali akan menjadi mobile dan senang diaturgerakkan ke mana-mana sahaja. Namun, masalah kewangan dan ekonomi Itali membantutkan impian Balbo tersebut.

Gabenor-Jeneral Libya

Ramai yang berkata Balbo mungkin akan menggantikan Mussolini sebagai Duce (Ketua Kerajaan Itali). Disebabkan rasa cemburu, Mussolini menghantar Balbo jauh dari Rome. Pada 7 November 1933, Mussolini melantik Balbo sebagai Gabenor-Jeneral kepada Koloni Itali di Libya yang merangkumi Fezzan, Tripolitania dan Cyrenaica.

Antara sebab lain, dengan lantikan Balbo sebagai Gabenor-Jeneral, Mussolini dapat menggunakan populariti dia untuk mempengaruhi koloni Perancis dan Britain di Afrika. Pada 1 Januari 1934, Balbo menyatukan organisasi wilayah Fezzan, Tripolitania dan Cyrenaica menjadi sebuah entiti bernama “Libya”.

Cabaran Balbo di Afrika

Pada tahun 1935, Itali mengisytihar perang terhadap Ethiopia. Hal ini membuatkan British dan Perancis tidak senang duduk. Mereka berpendapat bahawa Itali telah melanggar undang-undang antarabangsa dan mengugut untuk menutup Terusan Suez.

Jika terusan Suez ditutup, maka lumpuhlah tentera Itali di Ethiopia. Balbo membuat satu pelan kontijensi. Dia berhasrat untuk menyerang Mesir (boneka British) dan menawan Terusan Suez.

Balbo ingin membaiki semula hubungannya dengan Mussolini jika pelan ini berjaya. Dia menambah satu kali divisyen penuh tentera dan 700 pesawat tentera bersiap sedia untuk menggempur Mesir. Pada 1 September 1935, Balbo menggerakkan tentera Itali (10th Army) ke sempadan Itali dan bersedia untuk menyerang.

Hasrat dia terbantut apabila Mussolini berjaya melobi British dan Perancis untuk terus membuka Terusan Suez ketika serangan Itali ke atas Ethiopia.

Hubungan Balbo dan Nazi Jerman.

Sebagai ahli politik paling berpengaruh di Itali dan juga berfahaman Fasis, Balbo seringkali dijemput oleh Fuhrer Adolf Hitler ke Jerman. Lawatan dua hal ini seringkali berbaur politik dan ketenteraan.

Balbo juga begitu rapat dengan orang nombor 2 Nazi iaitu Panglima Tentera Udara Jerman, Field Marshal Hermann Goering. Mereka berdua berkongsi idea yang sama. Namun Goering lebih tertumpu kepada kesenian dan pemburuan berbanding dengan Hitler.

Balbo dan Goering sering juga membincangkan mengenai peranan Tentera Udara negara masing-masing ketika Perang Saudara Sepanyol.

Namun begitu, Balbo amat tidak bersetuju apabila Mussolini menandatangani “Pakatan Besi” (Pact of Steel) pada 1938. Banyak pelan rasis Nazi Jerman dicedok dan diadaptasikan di Itali seperti penghambatan kaum Yahudi.

“Kamu semua akan kilatkan kasut orang Jerman suatu hari nanti!” marah Balbo. Kata-katanya menjadi kenyataan beberapa tahun kemudian apabila Itali menjadi boneka kepada Nazi Jerman.

Sebagai Gabenor, Balbo mengharamkan Undang-Undang Rasis di dibuat di Libya. Balbo juga mula memajukan Libya dengan membina jalan seperti Via Balbia dan infrastruktur untuk menarik rakyat Itali berpindah ke Libya. Masjid dan rumah ibadat mula dibina di Libya untuk memastikan kesetiaan orang Islam dan rakyat tempatan kepada Itali.

Perang Dunia Kedua

Pada 10 Jun 1940, Mussolini mengisytihar perang terhadap British dan Perancis serta menyokong Nazi Jerman. Balbo mula tidak senang duduk. Selain daripada menjawat jawatan sebagai Gabenor Libya, dia juga merupakan Panglima Turus Tentera Itali di Afrika Utara. Mussolini menghantar telegram kepadanya untuk merangka serangan keatas Mesir.

Dibawah Balbo, dia mempunyai dua ketumbukan tentera; 10th Army (timur Libya) dan 5th Army (barat Libya). Aset-aset yang ada padanya masih tidak mampu untuk menyerang Mesir.

Namun setelah Perancis menyerah kalah pada 28 Jun 1940, Balbo mengarahkan beberapa divisyen daripada 5th Army untuk di “top-up” kepada 10th Army. Balbo melantik Lt. General Mario Berti bagi memimpin serangan tersebut. Balbo yang pada ketika itu berada di Rome untuk berjumpa dengan Mussolini untuk menyaksikan Perancis menyerah kalah, memberitahu bahawa Itali akan menyerang Mesir pada 10 Julai 1940.

Kematian Balbo

Pada petang 28 Jun 1940, ketika Balbo dalam perjalanan pulang dari Rome ke Tobruk, Libya, pesawatnya ditembak oleh tentera Itali sendiri. Tembakan tersebut adalah tidak disengajakan (friendly fire).

Maka meletuplah pesawat Balbo diudara. Kesemua penumpang termasuk Balbo terkorban.

Berita ini memberi tamparan hebat buat rakyat Itali apabila mendapat tahu hero mereka terkorban. Ada yang berpendapat Mussolini sendiri merencana pembunuhan tersebut.

Namun begitu, tohmahan ini meleset apabila sebelum nahas berlaku, terdapat serangan Tentera Udara British (Royal Air Force) ke atas lapangan terbang Tobruk. Semua senjata anti-pesawat bertungkus lumus menangkis serangan tersebut.

Nasib Balbo tidak begitu baik apabila tentera Itali menyangka pesawat Balbo merupakan pesawat British.

Mendengar berita tersebut, Komander Turus Royal Air Force Timur Tengah, General Arthur Longmore menjatuhkan sejambak bunga di Lapangan Terbang Tobruk.

“Tentera Udara Diraja British menzahirkan rasa simpati terhadap kematian Marshal Balbo – seorang pemimpin dan juruterbang yang masyhur. Dia amat saya kenali dan semoga rohya ditempat dikalangan orang yang baik” – General Longmore.

Dia disemadikan di Tripoli, Libya sebelum dipindahkan ke Itali pada 1970 setelah pemimpin Libya, Muammar Gaddafi mengugut untuk menghancurkan segala ‘relik’ orang Itali di Tripoli.

Maka berakhirlah riwayat hidup Maresciallo dell’Aria, Italo Balbo. Nama dan perkataan Balbo masih lagi terkenal lebih-lebih lagi di Amerika seperti “Jalan Balbo” di Chicago. Potongan rambut “Balbo” dan juga formasi udara “Balbo”.

RUJUKAN:

1. Taylor, Blaine (1996). Fascist Eagle: Italy’s Air Marshal Italo Balbo. Montana: Pictorial Histories Publishing Company ISBN 1-57510-012-6

2. “TIME Magazine – U.S. Edition – June 26, 1933 Vol. XXI No. 26”.

3. Italian Air Armada Stirs New York Aka Balbo Arrives In New York (1933) – https://www.youtube.com/watch?v=3Y2g4fbnEh4

4. “Italo Balbo” – comandosupremo.com


Kisah 1001 Malam – Cerita Dalam Cerita

Pada suatu masa dahulu, di Empayar Parsi, terdapat sebuah kerajaan yang diperintah oleh seorang Raja yang bernama Shahryar.

Shahryar mempunyai seorang isteri yang merupakan pemaisuri untuk kerajaannya itu. Satu hari, Shahryar pergi keluar berburu. Ketika dah keluar, dia teringat bahawa dia tertinggal satu peralatan berburu.

Dia pun balik ke istana nak ambil peralatan tersebut. Tiba-tiba dia ternampak isterinya berlaku cu.ra.ng bersama seorang pegawai istana.

Shahryar kemudiannya kecewa dan sangat sedih. Dia mengambil keputusan untuk pergi ke istana kerajaan adiknya, Shahzaman di Samarkand. Setibanya dia ke situ, adiknya tidak ada di istana.

Tapi, dia ternampak adik iparnya (isteri Shahzaman) juga berlaku cur.an.g macam isteri dia buat.

Sejak itu, dia pun macam “ah, perempuan semua sama.” Dan dia bertekad untuk tak percaya lagi dekat mana mana wanita.

Maka, dia mula jalankan misi gila dia tu. Shahryar akan berkahwin dengan wanita-wanita di kerajaannya dan memb.un.uh mereka sejurus selepas malam pertama pada waktu subuh.

Wanita-wanita di kerajaan itu pun takut jika diseru oleh Shahryar untuk mengawini dirinya. Nak lawan, Shahryar ni pemerintah. Nak taknak kena akur.

Sampailah ada seorang wanita ini yang bernama Shahrazad, yang merupakan anak kepada salah seorang wazir di kerajaan itu, Jaafar.

Shahrazad ni lain dari wanita lain. Dia menawarkan dirinya untuk mengahwini dengan Shahryar dan tak takut untuk dihukum b.un.uh seperti yang dialami oleh wanita-wanita sebelumnya.

Malam selepas perkahwinan pun tiba. Seperti kebiasaan, menjelang subuh wanita yang mengahwini Shahryar akan dihukum b.un.uh. Motif? Tak tahu. Kepuasan la kot.

Tapi Shahrazad ni licik sikit. Dia minta dekat suaminya satu permintaan. Iaitu dia hendak cerita akan sebuah kisah sebelum dia dib.un.uh. Shahryar pun melayan.

Bila nak menjelang subuh sahaja, Shahrazad akan membuatkan ceritanya tergantung pada klimaks. Dia berjanji akan menyambung cerita tersebut pada malam yang berikutnya. Secara tidak langsung hukuman b.unu.h yang patutnya dijatuhkan ke atasnya ditanggukan.

Kalau kita pun tengah klimaks mesti nak tahu sambungan kan? Haa macam tu la Shahryar.

Dan perkara ini berlanjutan hingga ke malam-malam yang seterusnya sehingga kisah-kisah yang diceritakan oleh Shahrazad ni menjadi cerita berbingkai (cerita dalam cerita). Shahrazad menceritakan kisah-kisah ini hinggalah sampai ke malam ke 1001.

Ada pendapat menyatakan 1001 tu cuma perumpamaan nak cakap yang banyak malam dihabiskan untuk Shahrazad cerita kisah-kisah ni.

Tapi ada juga yang berpendapat 1001 ni memang betul-betul hingga ke malam ke 1001.

Shahrazad dan Shahryar telah pun dikurniakan 3 orang anak lelaki dan pada malam ke 1001 tu akhirnya Shahrazad beritahu kepada Shahryar bahawa bukan semua wanita sama.

Masih ada wanita yang sanggup setia. Perkara ini membuatkan Shahryar tersedar dan tidak lagi melakukan pemb.unu.han ke atas wanita.

Antara kisah yang terkenal dari 1001 malam ni ialah Aladdin, Ali Baba dan 40 penyamun

Artikel dikirimkan oleh ajmalowski untuk The Patriots.


Biduk Lalu Kiambang Bertaut: Bukti Melayu Bangsa Pintar Dan Rajin

Orang yang mengatakan Melayu bangsa pemalas hanyalah disebabkan kejahilan akibat tidak mengkaji budaya dan tamadun Melayu secara mendalam. Tidak perlu melihat pada banyak perkara, cukup hanya melihat pada ilmu dan budaya pelayaran Melayu, maka kita akan mendapati orang-orang Melayu dulu adalah bangsa yang rajin dan pintar.

Orang-orang Melayu dulu telah mereka cipta ratusan jenis perahu. Setiap jenis perahu itu memiliki fungsi dan kelebihannya tersendiri. Jong, pinis, bedar, pencalang, lancang, kura-kura, kolek dan sebagainya adalah sebahagian dari ratusan jenis-jenis perahu Melayu.

Jika ingin meredah ombak yang kuat dan tinggi, perahu jenis jukung akan digunakan. Perahu ini bawahnya bulat dan ada kayu pengimbang di kedua-dua belah perahu. Sekuat mana pun ombak yang diredah, perahu ini tidak akan terbalik. Ia boleh diibaratkan seperti kenderaan 4×4.

Jika ingin belayar jauh dengan lebih laju, perahu jenis lancaran yang akan digunakan. Perahu ini dibina ringan, bersaiz sederhana tetapi memiliki kemudahan dan kemampuan untuk membawa layar yang besar.

Jika ingin berperang, perahu jenis penjajap akan digunakan. Perahu ini dibuat ringan, bersaiz sederhana, mudah ditempatkan lela atau rentaka, mampu membawa sejumlah tentera dan miliki banyak tempat pengayuh. Ia juga dibina mudah untuk menyerang dan berundur.

Jika ingin menangkap ikan atau mencandat sotong, perahu jenis sekoci yang sesuai digunakan. Ia perahu yang baik untuk kekal pegun di atas air.

Jika ingin bermudik di sungai atau saliran yang kecil dan sempit, kebiasaannya akan digunakan perahu jenis jalor. Perahu ini tirus dan ringkas. Dibina dari sebatang kayu.

Jika ingin meredah air yang tenang seperti tasik dan tepian sungai tetapi permukaan airnya penuh dengan tumbuhan seperti kiambang, maka perahu jenis biduk lah yang paling sesuai digunakan. Perahu ini bawahnya tajam seumpama pisau yang membolehkannya membelah tumbuhan berangkai di atas air.

Maka dengan itu wujudlah peribahasa “Biduk lalu kiambang bertaut”

Dari sini jelas membuktikan dua perkara iaitu yang pertama adalah pintar. Nenek moyang kita dulu mengkaji dan melakukan eksperimen. Tanpa kajian mustahil begitu banyak jenis perahu yang tercipta dengan fungsi yang tertentu.

Kedua, Melayu adalah bangsa yang rajin. Mereka meneroka segenap penjuru bumi. Ratusan jenis perahu itu jelas menggambarkan kepelbagaian dan padatnya aktiviti mereka.

Hasanuddin YusofMaktab PenyelidikanTamadun Alam Melayu dan Islam


Siapa Sebenarnya Robin Hood Dalam Sejarah?

Nama Robin Hood memang sudah masyhur. Tetapi bukan semua orang benar-benar kenal beliau. Kalau tanya pada orang ramai, habis jauh menyimpang ceritanya. Ramai pakat cakap Robin Hood ambil harta si kaya untuk diagih pada golongan miskin. Bukan sebenarnya.

Untuk faham pasal Robin Hood, kena hayati dulu perihal ketidakadilan dalam imbangan kaya dan miskin di bumi England dulu. Bayangkan seorang pemuda yang penat lelah bekerja. Tidak kisahlah kerja apa. Sedikit demi sedikit, lama-lama menjadi bukit.

Kemudian Sang Raja panggil. Pemuda itu keluar berperαηg. Cuma pemuda ini ditαngkαp, dan kemudian terpisah daripada bala besar raja. Lalu si pemuda pun balik ke tanah air. Apa yang terjadi? “Bukit” yang dihimpunnya habis diambil pemerintah setempat.

Itu yang terjadi pada Robin Hood. Lagenda ini jauh lagi luas untuk disempitkan pada dasar “kayakan orang miskin”. Kerana ramai pemuda terkena nasib sama.

Menghayati Lagenda Robin Hood

Sejujurnya Robin Hood tidak ada satu sisi sejarah yang tunggal. Figura ini memang wujud tetapi tidak banyak yang dicatat pasalnya. Ada garisan jelas yang membezakan sejarah dan lagenda. Dan garisan ini ditentukan catatan sejarah.

Mαlαngnya, Robin Hood adalah seorang yang berlagenda, kerana terlalu banyak unsur ditokok tambah hingga semua menjadi naratif mutlak meskipun bervariasi.

Ada tiga versi yang menceritakan tentang Robin Hood:

Kalau tengok dalam kisah Robin Hood, ada dua watak sampingan: Maid Marian (kekasihnya) dan Sheriff of Nottingham (pemerintah).

Katanya Sheriff of Nottingham pergi menghαsµt Putera John untuk rαmpαs takhta Raja Richard I the Lionheart.

Lalu Sheriff ini pula bukannya pandai menjaga hati rakyat. Macam beruk dapat bunga jadinya. Sheriff pergi ambil tanah-tanah rakyat marhaen.

Salah satu mαηgsα tanah yang dirampas adalah Robin Hood sendiri. Jadi pada dasarnya, Robin Hood tidak ambil duit orang kaya untuk diagih pada orang susah. Beliau menuntut bela atas kebobrokan sebuah kerajaan haram. Dalam kaca mata kerajaan tersebut, memanglah Robin Hood orang jahat.

Ketepatan Sejarah Di Sebalik Sebuah Lagenda

Para sejarawan cuba mengenal pasti asal-usul lagenda ini. Takkan suatu watak lagenda boleh dicipta secara sekelip mata pula. Ini bukannya seperti Zeus dan Poseidon. Itu bukan lagenda. Itu selayaknya suatu mitos luar biasa.

Jadi mereka cuba tengok figura-figura penting dalam sejarah, mungkin ada yang ‘kena’ dengan Robin Hood.

Setakat ini mereka mendapati bahawa empat figura mempunyai cerita seakan-akan sama dengan lagenda Robin Hood:

RUJUKAN:

Basdeo, S. (2019). Robin Hood: The Life and Legend of An Outlaw. Pen & (ditapiskan) History.

De Ville, O. (1998). John Deyville: A Neglected (ditapiskan). Northern History. 34 (1): 17-40.

Roua, V. (2017, April 20). The Tale of Robin Hood of Sherwood Forest: Between Fact and Fiction. The Dockyards.


Fakta Menarik Mengenai Planet Marikh

Ramai dalam kalangan kita semua pasti pernah mendengar nama sebuah planet bernama marikh iaitu antara planet yang paling mudah dilihat walau hanya menggunakan mata kasar.

Selain dapat dilihat dengan menggunakan mata kasar, terdapat beberapa fakta menarik  yang membuatkan jiran kita ini antara yang teristimewa di dalam sistem suria.

Antaranya adalah :

– marikh merupakan planet keempat yang paling hampir dengan matahari

–  sehari di marikh mengambil masa selama 24 jam 37 minit

( waktu bumi )

– marikh mengambil masa selama 687 hari

( waktu bumi ) untuk melengkapkan 1 kali kitaran mengorbit matahari.

– marikh mempunyai dua satelit semulajadi ( bulan ) iaitu phobos dan deimos.

– saiz planet marikh hanya sekitar separuh daripada saiz bumi.

– atmosfera marikh mengandungi 96% karbon dioksida dan hanya 0.2% oksigen.

– lembah di marikh yang bernama Valles Marineris merupakan lembah terdalam dan terpanjang di dalam sistem suria .

Panjang : 4200 KM
Dalam : 7 KM
Lebar : 200 KM

Imej menunjukan lembah Valles Marineris yang diambil oleh

kapal angkasa Viking .

Kredit : NASA/GSFC

– Olympus Mons atau gunung olympus merupakan gunung berapi tertinggi dan terbesar di dalam sistem suria dengan ketinggian

27 KM .

– ketinggian Olympus mons sekitar tiga kali lebih tinggi daripada Gunung Everest . luas permukaan nya pula meliputi saiz sebesar arizona di amerika syarikat.

– ribut debu di planet marikh merupakan ribut debu terganas dan terbesar di dalam sistem suria .

Ia boleh menyelubungi keseluruhan marikh selama berbulan bulan.

Imej menunjukan ribut debu yang berlaku di marikh pada tahun 2001 .

Di dalam imej jelas menunjukan perbezaan sebelum dan ketika berlakunya ribut debu .

Sekian ,

Wallahu A’lam .


Tony Castillo: Pelakon Kanak-Kanak Paling Berjaya

Anak-ku Sazali dengarlah
Lagu yang Ayahanda karangi
Sifatkan laguku hai anak
Sebagai sahabatmu nanti

Anak-ku Sazali juwita
Laguku jadikan pelita
Penyuluh di gelap gelita
Menuju ke puncak bahagia

Antonio Castillo Junior atau lebih dikenali dengan nama TONY CASTILLO dilahirkan di Singapura pada tahun 1946. Ayahnya, Antonio Castillo Senior adalah seorang pemuzik berbangsa Filipina yang terkemuka di zaman pentas bangsawan. Ibunya Edith, seorang berbangsa Russia, adalah pemain trapeze di dalam sarkis Russia yang kerap kali berkunjung di rantau Asia. Selepas berkahwin dengan Antonio, Edith atau lebih dikenali dengan nama Bobby, telah bekerja sebagai koreografer tarian dengan Shaw Brothers. Selain menjadi koreografer, Bobby juga pernah muncul dalam filem ALOHA.

Bagi TONY CASTILLO, beliau mula terkenal sebagai pemain trompet sejak berusia 8 tahun. TONY CASTILLO bermain trompet di kelab malam diiringi oleh band ayahnya. Selepas terkenal di sirkit kelab malam, TONY CASTILLO ditawarkan untuk berlakon dalam filem ANAK-KU SAZALI pada usia 10 tahun. Filem itu melonjakkan nama beliau sehingga memenangi Anugerah Pelakon Kanak-kanak Terbaik di Pesta Filem Asia pada tahun 1956. Filem itu juga berjaya meraih anugerah Pelakon Lelaki Terbaik untuk P.RAMLEE.

Selepas filem itu, TONY CASTILLO  terus berlakon dengan cemerlangnya dalam filem MASHARAKAT PINCHANG dan DOCTOR. Sekali lagi TONY CASTILLO membuktikan bahawa beliau memang seorang pelakon hebat apabila beliau memenangi untuk kali keduanya, Anugerah Pelakon Kanak-Kanak Terbaik di Pesta Filem Asia pada tahun 1958 bagi filem MASHARAKAT PINCHANG. Sejurus selepas itu, ayah beliau, Antonio Castillo telah meninggal dunia akibat penyakit paralysis ketika TONY CASTILLO berusia 12 tahun.

TONY CASTILLO terus berjaya menjadi pemuzik yang terbilang di persada kelab malam dan pernah membuat persembahan di rantau Asia sehingga dewasa. Pada tahun 80-an, TONY CASTILLO memeluk agama Islam dengan nama Muhammad Noor Abdullah. Beliau meninggal dunia pada 14 Disember 2010 akibat penyakit kanser paru-paru pada usia 64 tahun.


Bintang Syi’ra Sembahan Arab Jahiliyyah

Bintang Syi’ra atau Sirius ialah bintang paling terang di langit malam. Nama Sirius diambil bahasa Yunani Σείριος (Seirios), yang bermaksud “berkilau”. Bintang Sirius hampir dua kali lebih terang dari Canopus, bintang kedua paling terang di langit malam.

Bintang Sirius dapat dilihat hampir di semua tempat di permukaan Bumi kecuali oleh orang-orang yang tinggal di hemisfera utara. Masa terbaik untuk melihat bintang ini adalah sekitar tanggal 1 Januari, di mana ia mencapai meridian pada tengah malam. Sekiranya tiada aral melintang, bintang ini dapat dilihat dengan mata kasar semasa Matahari masih berada di atas horizon.

Istimewanya bintang ni dalam kalangan Bangsa Arab sehingga ditulis dalam syair-syair mereka. Diceritakan bahawa bintang Sirius atau Syi’ra ni disembah oleh kaum Lakham yang tinggal di wilayah Hebron, Palestin. Mereka sembah kerana kagum dengan sinaran bintang yang terang bak penyelamat dari kegelapan.

Kemasyhuran bintang Sirius juga disebut dalam Al-Qur’an dalam Surah an-Najm Ayat 49.

Firman Allah swt:

وَاَنَّهٗ هُوَ رَبُّ الشِّعْرٰىۙ ٤٩

“Dan sesungguhnya Dialah Tuhan (yang memiliki) bintang Syi‘ra.” (QS. An-Najm [53] Ayat 49).

Bintang Syi’ra ditekankan sebagai bukti terhadap keesaan Allah SWT. Bintang yang mereka puja saat itu (an-najm asy-syi’ra) merupakan salah satu daripada ciptaan-Nya.

Masyarakat Arab Jahiliyyah ketika tu mengagungkan dan menyembah bintang tersebut. Ketika musim panas melanda, mereka memohon kepada bintang Syi‘ra agar hujan turun membawa rezeki buat diri, binatang dan tumbuhan mereka.

Suku Khuza’ah antara penyembah bintang Sirius, dan salah seorangnya ialah Abu Kabsyah, datuk sebelah ibu Rasulullah (saw).

Disebabkan itu, kaum musyrikin Mekah menggelarkan Nabi Muhammad (saw) dengan Ibn Abi Kabsyah (Putra Abu Kabsyah) kerana agama Islam yang dibawa Rasulullah (saw) berbeza dengan anutan kaum musyrikin yang menyembah berhala.

At-Tabari menjelaskan dalam tafsirnya, Jami’ al-Bayan fi Tafsir al-Qur’an, surah an-Najm [53] ayat 49 bermakna: “Ya Muhammad, sesungguhnya Tuhanmu adalah pemilik bintang Syi’ra. Bintang tersebut ialah bintang yang dahulu disembah oleh sebahagian orang jahiliah, mereka menyembahnya sebagai Tuhan selain Allah swt.”

Oleh: Azizul Farhan

Nak tahu lebih lanjut berkenaan sejarah Islam? Dapatkan KITAB TAMADUN ISLAM. Cepat borong di Shopee dengan diskaun Jualan PASCA PBAKL: bit.ly/ktislam


Ulasan Filem Hantu Kak Limah! 4.5 Bintang Daripada Kami!

Mana-mana filem Mamat Khalid yang masuk ke panggung, saya tidak akan berfikir dua kali untuk menontonnya. Lebih-lebih lagi untuk sekuel Hantu Kak Limah yang ditunggu-tunggu ini. Sebetulnya filem ini tidak menghampakan saya dan anda semua. Percayalah!

HANTU KAK LIMAH MENYERAMKAN
Kali ini watak Dermawati menyeramkan. Berbeza dengan watak dulu yang hantunya olok-olok. Kak Limah kali ini betul-betul menjadi hantu. Ada beberapa scene yang sangat mendebarkan persis menonton cerita horror yang serius. Tetapi dengan kreativiti abang Mamat, setiap adengan yang menyeramkan itu akan disudahkan dengan jenaka yang akan membuatkan gusi anda sentiasa basah.

YEH SEKUPANG, ROPIE DAN SYARWANI MENCUIT HATI
Ketiga-tiga ini adalah pendatang baru bagi sekuel Hantu Kak Limah. Namun bagi saya, watak lucu mereka akan dikenang sepanjang zaman. Merekalah sebenarnya yang memandu filem ini sehingga tamat. Ada beberapa plot yang dilakonkan oleh mereka di samping Awie mengingatkan saya kepada ceritera P.Ramlee. Tetapi telah diolah dengan baik untuk membuatkan anda menangis kerana ketawa.

GABUNGAN LOGHAT PERAK DAN LOGHAT UTARA
Sesiapa yang berminat untuk mempelajari tentang masyarakat di negeri Perak inilah filem yang sesuai. Awie dan Syarwani bercakap dalam loghat asli negeri Perak. Bolehlah kita menambah vocabulary daripada mereka. Manakala Ropie dan Yeh Sekupang menggunakan loghat utara yang pekat, seolah-oleh mewakili loghat Taiping. Gabungan ini menambah rencah lawak-lawak kampung di dalam filem ini.

ZUL ARIFFIN WATAK TEMPELAN
Sebenarnya jika tidak ada Zul Ariffin pun filem ini tetap best. Walaubagaimanapun, Zul Ariffin berjaya membawa watak bomoh yang kalah dalam pertempuran dengan Kak Limah. Ia tetap menghiburkan, tetapi lakonannya tidaklah berimpak tinggi.

SABRI YUNUS PENGGANTI PAK JABIT
Seperti Zul Ariffin watak Sabri Yunus juga tidak kurang hebatnya. Wataknya seakan-akan pengganti watak Pak Jabit sebagai seorang tua yang gila bercakap dan gila jawatan.

SUASANA KAMPUNG DAN SUNGAI
Secara total filem ini berlatar belakangkan kampung. Ia ditambah dengan penggunaan sampan dan sungai yang mengingatkan saya kepada sejarah sungai yang pernah jadi laluan penting bagi masyarakat Melayu. Sesiapa yang berasal dari kampung, filem ini pastilah akan mengimbau zaman kanak-kanak anda.

FILEM YANG AKAN MEMBUAT ANDA MENONTON BERULANG KALI
Seperti yang saya katakan tadi. Filem ini akan diulang tonton banyak kali. Ia bakal kekal menjadi hiburan generasi mendatang. Sesuai juga ditonton oleh segenap lapisan masyarakat.

Rating 4.5/5

Akhir sekali, jangan lupa dapatkan buku kami yang baru sahaja dibuka pratempah pada pautan http://bit.ly/pratempah. <==== KLIK PAUTAN INI.

Harga diskaun dalam gambar hanya sampai tempoh pra- sampai 24/8/2018. Pembelian adalah seperti pembelian di atas talian di Lazada, Shopee dan seumpama dengannya!


Megalodon – Jerung 10 Kali Ganda Saiz T-Rex

Nama ‘Megalodon’ secara harfiahnya bermaksud ‘gigi besar’ dan ianya sememangnya munasabah – giginya cukup kuat untuk meremukkan sebuah kereta.Jerung megalodon adalah antara pemangsa yang paling garang dan paling besar yang pernah berenang di lautan. Ia mampu mencapai dua kali ganda saiz Tyranosaurus Rex dan daya gigitannya mampu meremukkan sebuah kereta, si meg atau juga dikenali sebagai Carcharocles megalodon ini merupakan (haiwan) paling berkuasa dalam lautan di zaman prasejarah.Dan juga, walaupun berada di kedudukan tertinggi dalam rantaian makanan tanpa adanya pemangsa lain yang mampu menyainginya seakat ini, jerung megalodon pupus sekitar 2.6 juta tahun lalu.Hal ini merupakan suatu misteri yang perlu dirungkai. Terdapat pelbagai teori yang dikemukakan, namun tiada siapa mampu menerangkan mengapa salah satu pemangsa lautan yang begitu ganas boleh pupus sebelum wujudnya manusia.JERUNG TERBESAR YANG PERNAH HIDUP

Megalodon adalah jerung paling besar yang pernah direkodkan, walaupun saiz tepat bagi haiwan itu bersifat pelbagai, bergantung kepada sumber yang dirujuk. Anggaran selamat mendakwa bahawa jerung berkenaan mampu membesar sehingga 60 kaki, iaitu kira-kira saiz lazim bagi lorong boling.Tetapi, terdapat sumber lain yang menyebutkan bahawa ia bersaiz lebih besar dan megalodon mampu mencapai lebih 80 kaki besarnya, iaitu kira-kira tiga kali ganda dari panjang bas dua tingkat di London.

Apapun, jerung yang ada di lautan kini jauh lebih kecil saiznya. Menurut pakar jerung yang bernama Peter Klimley, jika jerung yang paling besar di dunia pada masa kini berenang di sebelah megalodon, saiznya hanya sama seperti zakar megalodon sahaja. Berat megalodon sememangnya sepadan dengan saiznya yang besar. Ketika mencapai usia dewasa, ia mampu mencapai berat dari 66 000 paun sehingga lebih 143 000 paun.GIGITAN MAUT MEGALODON

Gigi megalodon adalah bahan terbaik untuk para penyelidik mengkaji segala maklumat tentang haiwan prasejarah ini – dan gigi berkenaan berupaya memberikan gambaran tentang kesakitan yang ditimpakan kepada mangsanya.Nama ‘megalodon’ secara harfiahnya bermaksud ‘gigi besar’. Rangka gigi terbesar ditemui bersaiz 6.9 inci, iaitu kira-kira tiga kali ganda berbanding saiz purata gigi jerung paling besar pada masa kini. Sebahagian pendapat melaporkan bahawa ianya bersaiz lebih dari 7 inci.Seperti jerung putih, gigi megalodon berbentuk segi tiga, bersimetri dan sekata sekaligus menjadikannya sempurna untuk mengoyakkan daging mangsanya. Menurut penyelidik, set gigi jerung prasejarah tumbuh setiap 1-2 minggu dan menghasilkan 20 000 hingga 40 000 gigi seumur hidupnya.

Gigi megalodon yang besar ini tersimpan di dalam rahangnya yang jauh lebih besar. Diamter gigitan rahangnya adalah setinggi 9 kaki dan selebar 11 kaki, cukup untuk menelan dua orang manusia dewasa sebelah-menyebelah dalam sekali telan.Jerung berkenaan adalah antara makhluk paling dahsyat yang pernah menggerunkan dunia ini. Purata daya gigitan manusia adalah sekitar 1317 newton. Sementara daya gigitan megalodon pula mencecah antara 108 514 hingga 182 201 newton, membuatkannya cukup kuat untuk meremukkan sebuah kereta.JERUNG PRASEJARAH YANG MEMANGSAKAN PAUS

Pada masa-masa kemuncaknya, megalodon dipercayai mencari mangsa di hampir kesemua lautan. Hal ini disokong oleh penemuan giginya di setiap benua kecuali Antartika.Jerung ini memilih air yang hangat dan cenderung untuk berada di kawasan laut yang cetek dan bersuhu sederhana untuk memburu mangsanya. Namun kerana saiznya yang besar, jerung tersebut perlu memakan bertan makanan setiap hari. Antara mangsa yang diburunya adalah ikan paus atau humpbacks. Namun apabila tiada makanan yang bersaiz besar, megalodon mencari mangsa yang lebih kecil seperti ikan lumba-lumba, anjing laut dan juga jerung yang bersaiz kecil.Maut yang datang akibat dibaham oleh megalodon tidak berlalu dengan pantas kerana megalodon sendiri tidak bertindak terburu-buru. Sebahagian penyelidik mengatakan bahawa megalodon memburu ikan paus dengan menggigit sirip atau ekornya untuk menyukarkannya melarikan diri.Pada zaman puncaknya, megalodon berada di kedudukan tertinggi dalam rantaian makanan. Saintis percaya bahawa megalodon yang telah dewasa dan matang tidak mempunyai sebarang pemangsa yang memakannya.Satu-satunya waktu di mana mereka berada dalam keadaan lemah adalah semasa ia kecil, bersaiz kira-kira 7 kaki panjang. Dari semasa ke semasa, beberapa jerung yang bersaiz besar seperti jerung berkepala-penukul (hammerhead) cukup berani untuk menyerang anak-anak megalodon, umpama cubaan untuk mengatasi raja lautan.KEPUPUSAN YANG MISTERI

Sangat sukar untuk membayangkan bagaimana binatang yang ganas dan besar lagi kuat seperti megalodon boleh pupus. Sekitar 2.6 juta tahun yang lalu, iaitu di penghujung zaman Pliocene, megalodon yang terakhir telah mati.Tiada siapa tahu bagaiamana hal tersebut boleh terjadi walaupun wujud pelbagai teori. Satu teori mengatakan bahawa penurunan suhu lautan menjadi punca kepupusan megalodon. Sekitar tiga juta tahun yang lalu, laut yang bersambung dengan Amerika Tengah dan Atlantik serta Pasifik telah tertutup lalu menyebabkan lautan di bumi menjadi terlalu sejuk.Terdapat pengkaji yang mempercayai bahawa megalodon tidak dapat menyesuaikan diri dengan air sejuk itu. Namun, haiwan-haiwan mangsa megalodon boleh pula berpindah dan hidup di perairan tersebut.Menurut Muzium Sejarah Semulajadi di London, air sejuk telah memusnahkan sebahagian sumber makanan megalodon lalu memberikan kesan yang buruk kepada jerung itu. Sehingga 1/3 mamalia gergasi telah pupus setelah air lautan menjadi sejuk dan kehilangan ini dirasai baik dari peringkat bawah mahupun peringkat atas rantaian makanan.

Walau bagaimanapun, kajian terkini menunjukkan bahawa taburan geografi megalodon tidak bertambah secara ketara ketika zaman laut menjadi hangat ataupun kurang pada masa sejuk. Hal ini mengisyaratkan bahawa ada punca lain yang menyebabkan kepupusan mereka.Sebahagian saintis percaya bahawa perubahan rantaian makanan adalah faktor yang menyebabkan kepupusan megalodon.Dana Ehret, seorang ahli paleobiologi di Muzium Negeri New Jersey memberitahu National Geographic bahawa disebabkan megalodon banyak bergantung kepada ikan paus sebagai sumber makanan, maka apabila bilangan paus berkurangan, megalodon turut mengalami kesan yang sama.“Anda boleh lihat graf yang memuncak pada kuantiti megalodon yang banyak di pertengahan zaman Miocene di mana megalodon hadir dalam rekod-rekod fosil, dan ianya berkurangan pada awal-pertengahan zaman Pliocene apabila ia mula pupus,” ujarnya.Tanpa lapisan lemah yang diperoleh daripada paus, saiz megalodon yang besar boleh mendatangkan kesan buruk pada mereka sendiri. “Megalodon mungkin terlalu besar dan sumber makanan pula tidak lagi banyak,” kata Ehret.Tambahan, pemangsa-pemangsa lain seperti jerung putih dan paus pembunuh masing-masing ada pada waktu itu dan bersaing dalam mengurangkan kuantiti paus. Bilangan pemangsa yang semakin kecil serta banyaknya persaingan (dalam mencari makanan) bermaksud megalodon menghadapi banyak masalah.

MUNGKINKAH MEGALODON INI MASIH HIDUP?Walaupun para saintis berdebat tentang punca utama kepupusan megalodon, mereka semua berepakat dalam suatu perkata; megalodon telah pun lenyap buat selama-lamanya.Di sebalik filem-filem (haiwan) yang seram dan mockumentary yang mengolok-olokkan Discovery Channel yang mungkin kita percayai sebelum ini, hampir kesemua komuniti saintis percaya bahawa megalodon telah pupus.Satu teori terkenal yang mengatakan bahawa megalodon masih wujud digambarkan dalam karya layar perak pada tahun 2018 iaitu The Meg. Kononnya, pemangsa gergasi ini mendiami lautan dalam yang belum kita terokai. Secara seimbas pandang, teori ini kelihatan munasabah kerana sebahagian besar lautan dunia ini masih belum diteroka.Walaupu bagaimanapun, sebahagian besar saintis percaya bahawa jika megalodon masih wujud, kita pasti akan tahu tentang hal itu sekarang ini. Megalodon ini pasi akan meninggalkan kesan gigitan baharu yang jauh lebih besar pada makhluk laut lain seperti ikan paus, berserta gigi-bukan-fosil yang gugur dari mulutnya yang bertaburan di dasar laut.Sebagaimana seorang saintis sebutkan, “Kami mengambil masa yang cukup lama untuk mengkaji lautan dunia, untuk menyelidik apa yang ada dan tiada di dalamnya.”Tambahan lagi, jika terdapat versi tentang kewujudan megalodon ini mampu menafikan seluruh faktor-mustahil dan benar kononnya ia masih hidup di dasar laut, hal ini seakan-akan bertentangan dengan sifatnya yang terdahulu. Ini kerana megalodon perlu menghadapi perubahan besar untuk menyesuaikan diri di dalam air yang sejuk dan gelap.Bahkan jika mereka berenang di lautan moden, seorang saintis memberi jaminan bahawa manusia tidak perlu risau menjadi mangsa serangan mereka.“Mereka tidak akan berfikir dua kali untuk membiarkan kita,” kata ahli paleobiologi yang bernama Hans Sues yang bekerja di Muzium Sejarah Semulajadi Negara. Tambahnya lagi, “Atau paling tidak, mereka akan menganggap bahawa kita ini terlalu kecil atau tidak penting untuk dimakan.”

SUMBER:Caroline Redmond. (12 Januari 2019). Megalodon: The Prehistoric Shark 10 Times the Size of T-Rex. All That Interesting.https://allthatsinteresting.com/megalodon


Saintis Temui ‘Naga’ Sebenar Di Australia

Penemuan fosil kali ini di Queensland, Australia menunjukkan para ahli paleontologi (mengkaji hidupan kuno) bersepakat mereka menemui ‘naga’ sebenar dalam dunia dinosaur. ‘Naga’ yang mereka maksudkan ialah spesis pterosaur baru sekaligus menemui spesis terbesar dalam kalangan pterosaur Australia setakat ini.
Pterosaur ialah haiwan reptilia bersayap yang pernah menguasai dunia dari 228 hingga 66 juta tahun dulu. Fosil-fosil reptilia ini ditemui merata-rata hampir seluruh dunia. Terdapat 20 buah spesimen fosil pterosaur ditemui di Australia namun hanya 3 spesimen saja yang mempunyai nama saintifik.

2 buah spesimen tersebut ialah Mythunga camera dan Ferrodraco lentoni. Spesimen ketiga ini ialah fosil terbaru yang saintis temui dengan nama Thapunngaka shawi. Uniknya spesis Thapunngaka ini ialah panjang sayapnya berukuran 7 meter, lebih panjang dari 2 spesis pterosaur lain yang rata-ratanya 4 meter panjang.

Spesis yang pernah hidup pada 110 juta tahun dulu ini mempunyai mulut berupa lembing juga lebih besar dari pterosaur lain, menjadikan pterosaur Thapunngaka ini dilihat seperti naga sebenar, menurut Tim Richards iaitu ahli paleontologi dari University of Queensland.

Pertama kali fosil ini temui ialah cebisan rahang bawah yang sama dengan rahang bawah spesis pterosaur lain. Melalui rahang ini, tengkorak spesis Thapunngaka dianggarkan semeter panjang dengan mempunyai 40 gigi. Ia pernah hidup berterbangan di timur Australia menggunakan rahangnya menangkap ikan.

Pengkaji juga menemui sesuatu yang unik pada rahang bawah tersebut. Ia mempunyai hujung tulang yang tajam di bawah rahang. Biasanya pterosaur mempunyai hujung tulang sebegitu hanya pada rahang atas. Mereka beranggapan bahawa hujung tulang itu berkemungkinan berkait dengan sistem penerbangan spesis Thapunngaka ini.

Nama Thapunngaka shawi ini dinamakan sempena nama penemu fosil bernama Len Shaw. Menurut ahli paleontologi bernama Steve Salisbury, nama spesis ini menggunakan bahasa orang asal Australia Wanamara Nation. Thapunngaka adalah gabungan nama ‘thapun’ dan ‘ngaka’ yang masking-masing bermaksud lembing dan mulut.

Saintis Australia masih mengkaji lebih lanjut akan spesis pterosaur terbesar di Australia ini. Jika benar spesis ini lebih besar dari spesis pterosaur lain luar Australia, spesis ini bakal mendapat tempat sebagai spesis pterosaur terbesar dunia.

Penemuan ini juga menjadi berita baik bagi ahli paleontologi Australia kerana mereka tidak sangka begitu banyak fosil-fosil haiwan ini dan mungkin mempunyai banyak jenis spesis selain 3 spesis yang telah mereka namakan. Kini mereka tahu bahawa spesis pterosaur begitu pelbagai di benua selatan ini dan perlu mempunyai rekod yang banyak berkenaan haiwan reptilia ini.

RUJUKAN:

Starr, M. (9 August 2021). A Terrifying ‘Dragon’ Was The Largest Known Flying Reptile of Ancient Australia. Science Alert.


Projek Kereta Api Yang Merosakkan Tinggalan Tamadun Maya

Pada musim sejuk 2018, Presiden Mexico Andres Manuel Lopez Obrador meluluskan projek kontroversi Tren Maya atau Keretapi Maya. Projek ini diharap menjadi projek pengangkutan yang membolehkan penduduk merentasi Semenanjung Yucatan yang terletak di tenggara Mexico. Bagaimanapun, projek ini ditentang ramai pihak kerana ia dikhuatiri merosakkan banyak tapak arkeologi milik Tamadun Maya.

Dan apa yang dibimbangi komuniti orang asli dan sejarah akhirnya menjadi kenyataan. Ini selepas sebuah akhbar melaporkan penemuan 2,500 struktur pra-Sepanyol dan 80 kawasan perkuburan di satu bahagian laluan Tren Maya.

Projek Tren Maya yang berukuran 1,500 km dianggap satu malapetaka alam sekitar. Ini kerana berikutan perlaksaan pembinaan projek tersebut, tidak diketahui berapa banyak tapak Tamadun Maya yang rosak atau mu.sn.ah sebelum dapat dinilai oleh Institut Antropologi dan Sejarah Alam Semulajadi Mexico (INAH). Di sebalik tentangan ramai pihak, kerajaan Lopez Obrador menegaskan ia cara terbaik menghubungkan kawasan pedalaman dengan resort-resort pantai sekitar Yucatan.

Selain kawasan-kawasan perkuburan, pasukan arkeologi menemui ratusan seramik dan bangunan-bangunan yang mempunyai reka bentuk yang rumit. Untuk seramik saja, ia terdiri daripada 30 buah tembikar lengkap dan 60,000 fragmen tembikar. Kesemua tapak arkeologi Maya ini dikenalpasti menerusi rujukan geografi GPS, teknologi LIDAR dan imej satelit topografi.

Antara artifak-artifak yang menarik perhatian pengkaji arkeologi ialah persembahan kepada dewa-dewi dalam bentuk mangkuk dan muncung botol dengan empat mamiform sokongan. Empat sokongan mamiform ini mewakili payu dara wanita dengan pentarikhan karbon meletakkan ia dari 100 SM kepada 300 Masihi. Sejarawan melihat tempoh tersebut sebagai tempoh kemerosotan orang Maya.

Mangkuk dan muncung botol ini berkemungkinan digunakan oleh golongan elit yang memerintah ketika itu untuk upacara keagamaan atau detik politik yang penting. Kebiasaannya, cecair berharga seperti coklat dan minyak wangi disimpan dalam bekas-bekas ini. Menariknya, analisis awal menunjukkan orang Maya sudah berada di situ dari 700 SM hingga 800 Masihi. Ini menunjukkan bekas-bekas ini digunakan bukan saja untuk acara-acara mewah tetapi juga dalam kehidupan seharian.

Di sebalik tentangan keras sesetengah pihak terhadap Tren Maya, satu hikmah projek ini ialah ia mendedahkan pelbagai tapak arkeologi Maya di kawasan yang terlibat. Salah satu daripadanya ialah tapak arkeologi Panjale yang terletak di Boca del Cerro, satu kawasan di tebing Sungai Usumacinta yang mengalir ke tenggara Mexico dan barat laut Guatemala.

Kawasan ini dikatakan dihuni oleh orang Maya sehingga 1450 Masihi. Di tapak ini saja, pengkaji arkeologi menemui 8,000 fragmen tembikar, 14 tembikar lengkap dan lima buah monumen lama. Pasukan INAH turut mendapati menerusi lapisan tapak berkenaan, terdapat tujuh era pembinaan yang berbeza di Panjale.

RUJUKAN

Sahir. (2021, 25 Oktober). Mexico’s ‘Tren Maya’ Project Reveals Countless New Sites and Burials. Ancient-Origins.


Kisah Gambar Pertama Permukaan Bulan Milik Soviet Dirampas Oleh AS

Gambar pertama ini ialah gambar permukaan Bulan pertama yang ditangkap oleh Luna 9, iaitu kapal angkasa milik Kesatuan Soviet, sekaligus menjadi kapal angkasa yang pertama mendarat di Bulan.

Pada tahun 1960-an, Perang Dingin semakin rancak antara Amerika Syarikat (AS) dan Kesatuan Soviet, terutamanya dalam perlumbaan angkasa lepas bagi menunjukkan kuasa teknologi angkasa masing-masing. Teknologi angkasa Soviet pada ketika itu semakin ke hadapan sejak Yuri Gagarin menjadi angkasawan pertama tiba di angkasa.

AS pada waktu itu mengintip perkembangan teknologi angkasa Soviet melalui NASA. Jadi para saintis NASA ketika itu bertugas sebagai perisik selain melakukan kajian. Balai cerap Jodrell Bank di Cheshire, England adalah balai yang bertanggungjawab melaksanakan projek pengintipan ini.

AS mengetahui Soviet melaksanakan program Luna iaitu misi mendaratkan kapal angkasa Soviet ke bulan. Saat Soviet melancarkan Luna 9, AS mengesan kapal angkasa itu bagi melihat keupayaan teknologi angkasa Soviet.

Pada 31 Januari 1966, AS kehilangan jejak Luna 9. Mereka tidak tahu sama ada akhirnya kapal angkasa itu berjaya mendarat atau terhempas. Beberapa minit kemudian, Luna 9 kembali wujud dalam radar dan menyampaikan isyarat. Tapi, kapa angkasa itu memberikan isyarat berupa faks.

Talian faks pada masa itu hanya syarikat surat khabar saja yang memiliki mesin faks. Maka, NASA meminta bantuan syarikat surat khabar terdekat untuk memberikan mesin faks dan menyahkodkan isyarat faks yang diberi oleh Luna 9. Selesai nyahkod, gambar pertama inilah bukti rakaman Luna 9 di Bulan.

Pada asalnya, isyarat faks ini diberi dahulu kepada Soviet namun ‘dipintas’ oleh balai cerap Jodrell Bank yang mewakili AS. Syarikat surat khabar Daily Express terus menerbitkan penemuan Luna 9 ini dan mengiktiraf kapal angkasa ini ialah yang pertama mendarat di Bulan.

Bagi Soviet, penyebaran berita ini membuatkan mereka bengang kerana AS sanggup ‘curi’ penemuan dari kapal angkasa mereka tetapi nasi sudah menjadi bubur. AS pula mendapat nama dalam pendaratan ke Bulan ini.

Lembu punya susu, sapi dapat nama. Soviet punya Luna, AS dapat nama.

Banyak lagi sejarah dan sains yang menarik tentang angkasa lepas dan seluruh universe! Korang kena dapatkan GENESIS I untuk menjadi celik ilmu angkasa! Buku ni dah kembali dengan cover baru. Jadi, jom beli buku cover baru ini di: https://bit.ly/GenesisIShopee


Suatu Ketika: Empat Imam Dalam Satu Waktu Solat Di Masjidil Haram

Seorang pengembara terkenal dunia Islam, Abu Abdillah Muhammad bin Ibrahim al-Lawati atau lebih dikenali sebagai Ibnu Batuttah dalam catatannya yang dikenali sebagai Rihlah Ibnu Batuttah (Pengembaraan Ibnu Batuttah) pernah berkunjung ke kota Makkah al Mukarammah dan menunaikan haji di Masjidil Haram sepanjang pengembaraanya.

Ibnu Batuttah menceritakan bahawa orang Islam pada masa itu bersolat jemaah di Masjidil Haram bukannya berimamkan satu imam seperti sekarang ini, tetapi sebanyak 4 imam berlainan mazhab dalam setiap waktu solat. Maknanya, dalam setiap waktu solat, akan ada 4 imam dengan kelompok mazhab masing-masing akan bersolat mengikut imam dan pegangan mazhab fikah masing-masing.

Yang dimaksudkan 4 imam dari 4 mazhab ini tidak lain dan tidak bukan ialah mazhab Hanafi, Hanbali, Maliki dan Syafii (termasuklah kelompok Syiah menjadikan jumlah kelompok umat Islam yang bersolat di Masjidil Haram pada masa itu ialah sebanyak 5 kelompok.

Dalam catatannya, Ibnu Batuttah menceritakan bahawa kelompok bermazhab Syafii diberi penghormatan untuk memulakan solat jemaah dahulu sejurus selepas azan, kemudian diikuti mazhab Maliki, Hanbali, Hanafi kemudian barulah Syiah secara bergilir-gilir.

Kedudukan tempat imam dan pengikut mazhab masing-masing berdiri ketika waktu solat juga dinyatakan oleh Ibnu Batuttah;

1.Mazhab Syafii :

Terletak di lingkaran antara Rukun Yamani dan Rukun Iraqi berdekatan dengan perigi Zam-Zam.Imam mazhab Syafii berdiri di hadapan Makam Ibrahim.

2.Mazhab Maliki :

Terletak di lingkaran antara Rukun Yamani dan Rukun Syami.

3.Mazhab Hanbali :

Terletak di lingkaran antara Rukun Yamani dan sudut dinding Kaabah yang menempatkan Hajarul Aswad.

4.Mazhab Hanafi :

Terletak di antara lingkaran antara Rukun Iraqi dan Rukun Syami bertentangan dengan Hijir Ismail dan saluran Mizab.

Sebab itulah kalau kita lihat dan belek gambar lama kota Makkah dan Masjidil Haram (yang pada masa itu belum ada bangunan-bangunan tinggi dan bukit-bukit di sekeliling kota Makkah pun boleh dilihat jelas), kita akan lihat terdapat pondok-pondok yang dibina di sekeliling Kaabah yang digelar sebagai Makam Imam Mazhab Empat.

Makam Imam Mazhab Empat ini bukanlah kubur dan bukan juga batu tempat berpijak seperti Makam Ibrahim, tetapi pondok-pondok tempat para imam mazhab masing-masing berdiri ketika mengetuai solat jemaah di kalangan pengikutnya.

Keadaan sedemikian berterusan pada zaman Empayar Turki Uthmaniah dan Kerajaan Hejaz, sehinggalah selepas kota Makkah dikuasai oleh Arab Saudi dan keturunan Dinasti Sa’ud, di mana pondok-pondok ini diruntuhkan dan semua jemaah di Masjidil Haram kemudiannya menunaikan solat jemaah dengan satu imam tanpa mengira mazhab.

Persoalan pertama yang muncul di minda kita apabila mengetahui cerita ini;

Adakah seluruh umat Islam pada masa itu terlalu taksub dan fanatik terhadap mazhab masing-masing sehingga tidak mahu berimamkan imam yang tidak semazhab dengannya?

Sesungguhnya justeru kerana mereka tidak bersikap taksub dan fanatik dengan mazhab masing-masinglah maka perkara tersebut terjadi. Ini jelas kerana setiap mazhab tidak saling menyalahkan antara sesama mereka, mereka saling hormat menghormati pendapat pihak lain selagimana ianya berdasarkan kepada ijtihad yang diterima dan mereka tidak ingin hendak mendabik dada mengenai kelebihan mazhab mereka kepada orang lain.

Maka atas adab dan tasamuh (toleransi) yang tinggi serta meraikan perbezaan pendapat yang dianggap antara rahmat dalam Islam, setiap mazhab Ahlus Sunnah wal Jama`ah berakidahkan Asy’ariyah wal Maturidiah diberi ruang untuk beribadah dalam Masjidil Haram mengikut pandangan dan pegangan mazhab masing-masing.

Sungguh keberadaan sholat 4 Imam dengan jemaah masing-masing tersebut membuktikan sikap tasamuh dan toleransi sesama umat yang tinggi, malangnya segelintir pihak telah membuat tanggapan yang silap bahawa ianya tanda umat BERPECAH BELAH.

Apakah benar, ketika itu umat Islam menjadi berpecah-belah? Jawapannya adalah sebaliknya, kerana sejarah telah membuktikan bahawa kala itu umat Islam adalah umat yang bersatu dan kuat sehingga menguasai dunia.Justeru kekuatan umat Islam itu adalah pada kepelbagaian dan perbezaan pendapat yang ditangani dengan sikap tasamuh yang tinggi serta saling hormat-menghormati. Di situlah kunci perpaduan umat yang sejati.

Dari sudut sejarah, keempat-empat imam dan pengikutnya didapati sentiasa mengamalkan toleransi yang tinggi, hormat menghormati, perpaduan, bahkan tiada sebarang masalah pun di antara pengikut mazhab-mazhab empat tersebut hingga menggugat perpaduan ummah.

Cerita mengenai wujudnya Makam Imam Empat Mazhab di Masjidil Haram satu ketika dahulu kini hanya menjadi sejarah yang menunjukkan betapa Islam amat menghormati perbezaan pendapat di kalangan umatnya dalam perkara-perkara furu’ atau khilafiyyah.

Kita juga harus sedar dan faham bahawa kewujudan mazhab–mazhab seperti Hanafi, Maliki, Syafii dan Hanbali dan perbezaan pendapat di kalangan mereka bukanlah bermaksud PERPECAHAN dalam Islam. Sebenarnya, perkembangan mazhab ialah satu cabang pemikiran dan pendapat ulama-ulama muktabar yang tersusun secara sistematik. Ulama mazhab yang Empat berjaya membawa agama Islam beserta umatnya ke arah penyusunan gaya pemikiran Islam yang termaju,sistematik dan berjaya selepas era Rasulullah s.a.w dan sahabatnya.

Para ulama dan ahli intelektual Islam dari masa lampau sehingga sekarang terus mengadakan ijtihad dalam pelbagai perkara dan masalah yang berlaku. Perbezaan pendapat timbul kerana penafsiran para alim ulama terhadap suatu ayat al Quran dan hadis tidak seragam namun sama-sama mempunyai hujah yang kukuh. Mereka hanya berselisih faham dalam masalah fikah namun pegangan tauhid dan akidah tetap sama. Mereka sama-sama Ahlul Sunnah wal Jamaah.

Bagaimana seseorang itu boleh terlalu taksub terhadap mazhabnya sedangkan keempat-empat imam pengasas mazhab semuanya saling berkait antara satu sama lain? Imam Hanbali pernah belajar dengan Imam Syafii manakala Imam Syafii juga pernah belajar dengan Imam Malik di Madinah serta menghafal kitab al Muwatta’ karangan Imam Malik, dan Imam Malik juga pernah belajar dari Imam Abu Hanifah.

Kewujudan makam mazhab empat di Masjidil Haram dalam lipatan sejarah Islam pada zaman dahulu telah membuktikan bahawa umat Islam sentiasa bersatu dan mengamalkan sikap toleransi dan bertolak ansur sesama mereka walaupun mempunyai perbezaan sesama mereka.Pengikut mazhab-mazhab saling hormat-menghormati antara satu sama lain dan setiap di kalangan mereka diberi ruang solat masing-masing di Masjidil Haram.

Betapa indahnya perpaduan dan sifat toleransi di kalangan umat Islam pada masa dahulu kan?


Sunan Kalijaga: Pendakwah, Budayawan & Seniman Wayang Kulit

Setelah tulisan Travelog Al Marzaq, kisah Wali Allah yang dipancung kepalanya ketika dakwah di Kalimantan, ada komentar yang mencadangkan saya untuk menyambung penulisan berkenaan sejarah Wali Sembilan di Tanah Jawa. Terima kasih atas cadangan dan sokongan kepada pembaca demikian.

Alhamdulillah,  saya telah diberi kesempatan oleh Allah beberapa kali menziarahi ke makam Wali Sembilan (bahasa Jawa : Songo) di Tanah Jawa. Sejarah Wali Songo sangat memberi inspirasi kepada saya hingga terasa sangat dekat dengan Tanah Jawa. Tidak itu sahaja, saya juga telah menamakan Syarikat Penerbitan saya dengan nama Sunan Press PLT. Sejak perniagaan itu, saya digelar teman-teman sebagai Angah Sunan dan nama itu lekat hingga sekarang. Nama itu juga turut menjadi nama pena saya dalam penulisan.

Sepanjang permusafiran di sana, saya sedikit mencatat sejarah dan pengalaman di sana tetapi tidak lengkap. Insya Allah, atas dorongan demikian, saya mencari dan menyusun kembali catatan-catatan saya sepanjang berada di Tanah Jawa.  Sayamulakan dengan pengkisahan Raden Sahid atau Sunan Kalijaga, salah seorang anggota Wali Sembilan yang bertanggungjawab menyebarkan Islam di Tanah Jawa dan sekitar. Mungkin kerana sejak akhir-akhir ini, saya banyak bertemu dan bergaul dengan anak-anak muda yang suka bernyanyi, hati terpanggil menulis sejarah Sunan Kalijaga terlebih dahulu.

Raden Sahid Wilwatika

Menurut Babad Tanah Jawi, Sunan Kalijaga adalah Putra Wilwatika, Adipati Tuban. Nama aslinya Raden Said, atau Raden Sahid. Gelaran ”Kalijaga” sendiri mempunyai banyak tafsir. Kelahirannya menyimpan misteri, oleh kerana itu, tarikh kelahirannya tidak dicatat dengan jelas. Kemungkinan lahir sekitar tahun 1430M-1450M. Selain Raden Sahid, Sunan Kalijaga juga dikenal dengan nama Syekh Malaya, Lokajaya, Raden Abdurrahman, Pangeran Tuban, dan Ki Dalang Sida Brangti.

Sunan Kalijaga hidup dalam empat era yakni era Majapahit (sebelum 1478M), Kesultanan Demak (1481-1546M), Kesultanan Pajang (1546-1568M) dan awal pemerintahan Mataram (1580-an).

Ada yang menyatakan, asal gelar Kalijaga adalah daripada kata Jaga (menjaga) dan Kali (sungai). Gelaran ini muncul kerana Sunan Kalijaga atau Lokajaya menantikan kedatangan Sunan Bonang selama tiga tahun di tepi sungai. Ada juga yang menulis, kata itu berasal dari nama sebuah desa di Cirebon, tempat Sunan Kalijaga pernah berdakwah. Pendapat lain, oleh kerana kenakalan beliau yang berlanjutan menjadi perompak, beliau mendapat gelaran Lokajaya yang bermakna penguasa wilayah. Lokajaya adalah gabungan dari dua perkataan yakni Loka bermakna wilayah dan Jaya bermaksud menguasai).

Raden Sahid mendapat pendidikan agama sejak kecil dari guru-guru agama yang didatangkan khusus untuk penghuni Kadipaten Tuban. Setelah usianya menginjak dewasa, Raden Sahid menyedari banyak kezaliman yang dilakukan oleh pihak Kadipaten terhadap rakyatnya iaitu meminta cukai yang tidak masuk akal. Tidak tahan melihat musibah itu, Raden Sahid secara bersembunyi ‘mengambil’ bahan makanan di Kadipaten. Hasil ’ambilan’ itu diagihkan kepada rakyat yang memerlukan. Dipendekkan cerita, perbuatannya sampai ke pengetahuan Kadipaten dan hukuman dijatuhkan. Akhirnya beliau diusir daerah.

Setelah di usir dari Tuban, Raden Sahid membawa diri. Beliau menjadi seorang pengembara dan akhirnya dia menetap di Hutan Jatiwangi. Selama bertahun, Raden Said menjadi perompak ‘budiman’ kerana hasil rompakannya tidak pernah dimakan akan tetapi beliau agihkan kepada fakir miskin. Harta yang dirompak hanya milik para hartawan atau orang kaya yang bakhil dan tidak menyantuni rakyat.

Detik Perubahan

Pada suatu hari, seorang berjubah putih melalui hutan. Dari kejauhan, Raden Sahid memerhatikannya. Orang itu membawa sebatang tongkat yang gagangnya berkilauan. Terus diperhatikan sehingga Raden Sahid berjaya merebut tongkat tersebut dari tangan lelaki berjubah putih itu setelah mengadang langkahnya. Tindakan itu menyebabkan orang berjubah putih itu jatuh tersungkur.

Dengan susah payah orang itu bangun, bergenang air mata di kedua kelopak mata orang itu walau tidak menangis. Raden Sahid pada saat itu sedang mengamati gagang tongkat yang dipegangnya. Ternyata, tongkat itu bukan dibuat dari emas, hanya gagangnya sahaja dibuat dari warna kuning sehingga berkilauan seperti emas apabila diterangi cahaya matahari. Raden Sahid hairan melihat orang itu menangis lalu segera beliau menghulurkan tongkat itu kembali.

“Jangan menangis, ini tongkatmu ku kembalikan”, kata Raden Sahid.

“Bukan tongkat ini yang kutangisi”, ujar lelaki itu sambil memperlihatkan beberapa batang rumput di telapak tangannya.

“Lihatlah !, Aku telah berbuat dosa, berbuat perkara sia-sia. Rumput ini tercabut ketika aku jatuh tersungkur tadi”, ujar lelaki berjubah putih tersebut.

Dengan kehairanan Raden Sahid bertanya, “Hanya beberapa lembar rumput, kau merasa berdosa?”,  tanya Raden Said hairan.

“Ya, memang berdosa ! kerana kau mencabutnya tanpa suatu keperluan. Andaikata kucabut guna makanan ternak itu tidak mengapa, tapi untuk suatu perkara sia-sia suatu dosa !“, jawab lelaki itu.

Bergetar hati Raden Sahid atas jawapan yang sarat nilai iman itu,

“Anak muda, sesungguhnya apa kau cari dalam hutan ini?”, tanya orang berjubah putih itu.

“Saya mencari harta”, jawab Raden Sahid.

“Untuk apa?”, orang berjubah putih itu bertanya lagi.

“Saya berikan kepada fakir miskin dan penduduk yang menderita”, jawab Raden Sahid.

“Hmm, sungguh mulia hatimu, namun sayang, caramu tidak betul”, balas orang berjubah putih itu.

“Orang tua…apa maksudmu?”, soal Raden Sahid.

“Boleh aku bertanya anak muda?, Jika kau mencuci pakaianmu yang kotor dengan air kencing, apakah tindakahmu itu benar?”, orang berjubah putih itu melontarkan pertanyaan.

“Sungguh perbuatan bodoh”, Jawab Raden Sahid.

“Hanya menambah kotor dan bau sahaja”, Raden Sahid menjawab lagi.

Lelaki berjubah putih itu tersenyum dan berkata, “Demikian pula amal yang kau lakukan. Kau bersedekah dengan barang yang kau perolehi secara haram (mencuri) itu sama halnya mencuci pakaian dengan air kencing.”

Lelaki itu melanjutkan bicaranya lagi, “Allah itu adalah Zat yang baik, hanya menerima amal dari barang yang baik atau halal”.

Raden Sahid tercengang dan tersentuh dari kata-kata orang tua itu. Raden Said akhirnya diterima menjadi murid kepada orang tua tersebut setelah melalui beberapa ujian. Siapakah orang tua itu? Ternyata kelibat orang tua itu adalah Sunan Bonang, putera kepada Sunan Ampel yang juga merupakan salah seorang Wali Songo.

Pendekatan Dakwah Sunan Kalijaga

Kisah Sunan Kalijaga memang tidak pernah padam dalam kalangan masyarakat pesisir utara Jawa Tengah hingga Cirebon. Terutama caranya berdakwah, yang dianggap berbeza dengan kaedah para wali yang lain.

Dalam menyebarkan Islam, Sunan Kalijaga tidak menyerang pegangan dan budaya masyarakat yang kental dengan ajaran hindu-budha. Sebaliknya Sunan Kalijaga melestarikan kebudayaan serta tradisi. Beliau sangat terbuka terhadap nilai-nilai yang sedia ada. Tidak hanya menonjolkan jati diri muslim tetapi beliau juga mengamalkan toleransi serta menyediakan ruang yang terbuka kepada masyarakat dengan wadah kesenian, budaya dan tradisi.

Lantaran sifat keterbukaan itu, Sunan Kalijaga sangat memahami apa keinginan masyarakat setempat dan akan mengelak sebarang penyampaian atau pendekatan yang akan mengguriskan masyarakat. Sifat begini amat jarang dimiliki oleh pendakwah zaman sekarang yang tidak ambil kisah soal budaya dan tradisi malah ada yang memusuhi. Pendekatan unik dakwah Sunan Kalijaga adalah seperti berikut:

Pertama : Wayang Kulit

Medium dakwah Sunan Kalijaga yang sangat menonjol adalah wayang kulit.  Ahli sejarah mencatatkan bahawa wayang yang digemari masyarakat sebelum kehadiran Sunan Kalijaga adalah wayang beber. Wayang jenis ini di atas kertas yang bergambar kisah wayang. Wayang adalah sebuah kosakata asli bahasa Jawa yang bererti bayang atau bayang-bayang yang berasal dari kata ‘yang’ dan mendapat awalan ‘wa’ menjadi wayang.

Sunan Kalijaga diyakini sebagai penggubah wayang kulit. Setiap tokoh wayang dibuat gambarnya dan disungging di atas kulit lembu. Bentuknya berkembang dan disempurnakan pada era kejayaan Kerajaan Demak, 1480-an. Cerita dari mulut ke mulut menyebut bahawa Sunan Kalijaga juga hebat sebagai Tok Dalang. Di wilayah Padjajaran, Sunan Kalijaga lebih dikenali sebagai Ki Dalang Sida Brangti.

Apabila mendalang di kawasan Tegal, Sunan Kalijaga bertukar nama menjadi Ki Dalang Bengkok. Ketika mendalang itulah Sunan Kalijaga menyisipkan dakwahnya. Lakonan yang dimainkan tidak lagi bersumber daripada kisah Ramayana dan Mahabarata tetapi Sunan Kalijaga mengangkat kisah-kisah rekaan beliau.

Sunan Kalijaga ternyata seorang yang kreatif kerana telah mencipta banyak kisah atau wayang yang berunsurkan tauhid. Misalnya cerita yang berjudul Jamus Kalimasada, Wahyu Tohjali, Wahyu Purboningrat dan Babat Alas Wonomarto. Disamping berpencak sebagai Tok Dalang, Sunan Kalijaga juga mereka peralatan kelengkapan wayang dan pementasan.

Sebelum permainan wayang kulit, Sunan Kalijaga akan memulakan dengan berkongsi nasihat Iman kemudian mengajak para penonton mengucap dua kalimah Syahadah. Setelah beriman, beransur-ansur datang keinginan mahu solat dan ibadah lainnya. Bermula fasa itu, Sunan Kalijaga akan membimbing penonton yang serahkan diri mereka.

Klimaks dari pendekatan wayang kulit ini ialah perubahan dari wayang berbentuk manusia  kepada kalikatur seperti dilihat wayang kulit hari ini. Ceritanya, ketika bermesyuarat berhubung perasmian Masjid Demak, Sunan Kalijaga telah mencadangkan diadakan pertunjukan wayang kulit di Masjid Demak tatkala majlis perasmian. Kemudian diadakan dakwah dan rakyat yang berkumpul boleh masuk setelah mengucapkan Syahadatain. Ketika cadangan itu dilontarkan, wayang kulit masih berbentuk manusia pada kulit binatang.

Usul Sunan Kalijaga ditolak oleh Sunan Giri (juga salah seorang anggota Wali Songo) yang berhujah wayang berbentuk manusia adalah haram hukumnya. Sunan Kalijaga  kemudian melanjutkan perbincangan lanjut (kompromi) dengan Sunan Giri. Sebelum itu, beliau awal-awal  merubah bentuk wayang kulit berbentuk manusia kepada sebuah bentuk yang tidak lagi kelihatan seperti manusia tetapi mirip kepada kalikatur.

Sunan Kalijaga membawa wayang kulit rekaan terbarunya ke Sidang Wali, dan apabila dibentangkan, Sunan Giri menyetujui wayang kulit sebagai media dakwah kerana tidak lagi tampak seperti manusia. Kesepakatan tercapai, dan akhirnya perasmian Masjid Demak yang dimulakan dengan solat jumaat diteruskan dengan pertunjukan wayang kulit yang dikepalai oleh Ki Dalang Sunan Kalijaga.

Menurut Syaikh Sidi Rohimuddin Nawawi Al Bantani di dalam bukunya ‘Kisah Ajaib Wali Songo’, ada dua sebab kenapa Sunan Kalijaga memilih wayang kulit sebagai medium dakwah Islam.

Peranan Sunan Kalijaga dalam wayang kulit termasuk inovasi bentuknya adalah sumbangan besar dalam proses kesenian dan kebudayaan Nusantara. Bukan sahaja wayang kulit terkenal di Jawa, malah hingga ke Pattani dan Kelantan.

Kedua : Tembang – Tembang.

Selain wayang kulit, pendekatan dakwah Sunan Kalijaga juga ialah dengan karya tembang-tembang (seperti syair – syair lagu). Antara karya tembang Sunan Kalijaga yang masyhur dan paling banyak dihafal adalah Kidung Rumeksa Ing Wengi. Tembang lainnya adalah Ilir-Ilir. Tembang ini mengandungi nasihat spiritual dan juga banyak dihafal oleh orang Jawa. Liriknya mempunyai tafsir yang sarat dengan dakwah. Misalnya “tak ijo royo-royo dak sengguh penganten anyar”. Ungkapan ijo royo-royo bermakna hijau, lambang Islam. Sedangkan Islam, sebagai agama baru, dimisalkan pengantin anyar iaitu pengantin baru.

Peninggalan Sunan Kalijaga lainnya adalah gamelan, yang diberi nama Kanjeng Kyai Nagawilaga dan Kanjeng Kyai Guntur Madu. Gamelan itu kini disimpan di Keraton Jogjakarta dan Keraton Surakarta, seiring dengan berpindahnya kekuasaan Islam ke Mataram. Pasangan gamelan itu kini dikenal sebagai gamelan Sekaten.

Ketiga : Ganti puji-pujian dalam adat sesaji

Sunan Kalijaga juga menggantikan puji pujian dalam acara sesaji yang biasa dilakukan penganut hindu dengan doa dan bacaan dari kitab suci Al Quran.

Keempat : Mengajarkan falsafah hidup.

Selain pendakwah dan seniman, Sunan Kalijaga juga merupakan seorang filosof yang banyak mengajarkan makna kehidupan. Beliau mengajarkan falsafah Wit Galingga atau falsafah pohon kelapa yang mana manusia seharusnya mencontohi pohon kelapa yang dari hujung daun hingga ke hujung akarnya memiliki manfaat.

Kelima : Memakmurkan masjid

Disamping itu, Sunan Kalijaga juga bertindak sebagai Penyatu Ummah. Beliau telah memakmurkan Masjid sebagai pusat dakwah dan pusat gerakan persatuan ummah atas dasar semangat persaudaraan Islam dan gotong royong. Masjid Demak menjadi saksi usaha Sunan Kalijaga menyatukan masyarakat yang tidak bersatu antara satu lain akibat pengaruh sistem sosial berdasarkan  kasta ketika itu.

Keenam : Tasauf

Selain pendekatan dakwah yang disebutkan di atas, cara dakwah Sunan Kalijaga seterusnya dan merupakan intipati segala macam cara dakwah beliau iaitu dakwah yag berakar dari tasauf atau kesufian. Sunan Kalijaga juga dikenali sebagai mursyid yang mengajarkan tarekah Syathariah yang diambil dari Gurunya Sunan Bonang.

Ajaran islam yang disebarkan oleh Sunan Kalijaga dan wali songo lain  adalah ajaran tasauf yang sangat menekankan kasih sayang, persaudaraan dan gotong royong. Hal ini sangat sesuai dengan keperluan masyarakat yang saat itu yang berpecah belah dan berada dalam konflik akibat ketidakstabilan politik dan ekonomi yang berpanjangan.

Detik Akhir Hayat

Dakwahnya berlanjutan ke arah timur, melalui pesisir utara sampai ke Kadilangu, Demak. Di sinilah diyakini Sunan Kalijaga menetap lama hingga akhir hayatnya. Kadilangu merupakan tempat Sunan Kalijaga membina kehidupan rumah tangga. Isteri yang disebut-sebut hanyalah Dewi Sarah, puteri Maulana Ishak. Pernikahan beliau dengan Dewi Sarah dikurniakan tiga orang anak. Salah satu anaknya ialah Raden Umar Said, yang kemudian bergelar Sunan Muria.

Sunan Kalijaga adalah susuk yang sangat dekat dengan masyarakat Jawa sehingga kini. Beliau termasuk salah satu dari Sembilan Wali yang telah berperanan menyebarkan Islam di Tanah Jawa. Beliau telah menggunakan medium pendekatan tradisi dengan mengusahakan dakwah dengan seni budaya yang mengakar dalam masyarakat Majapahit. Misalnya melalui wayang kulit, gamelan, tembang, seni ukir dan batik yang sangat popular pada masa itu. Berbanding para wali dan ulama’ lain yang berjubah dan berserban, Sunan Kalijaga lebih senang berpakaian busana dan ‘ketayap’ Jawa untuk lebih dekat dengan masyarakat Jawa. Lebih menarik, Sunan Kalijaga sendiri yang mereka khas baju busana Jawa yang digelar Baju Taqwa.

Dari petani, pedagang, bangsawan termasuk para raja senang hati menerima ajaran Sunan Kalijaga yang berciri Jawa namun tetap Islami. Kombinasi ilmu, spiritual dan jiwa seni yang tinggi membuatkan beliau menjadi tokoh yang meninggalkan warisan budaya bernuansa Islam hingga kini.

Kehebatan Sunan Kalijaga tidak hanya pada bidang keilmuan sahaja, beliau juga memiliki pusaka handalan iaitu Keris Kyai Carubuk. Keris tersebut memiliki 17 lok kemudian diwariskan secara turun temurun. Dikatakan keris ini dapat mengalahkan ‘kesaktian’ Keris Setan Kober. Selain Carubuk, Sunan Kalijaga juga memiliki keris pusaka handalan lain iaitu keris Kyai Kiai Sengkelat.

Setelah lama berdakwah, Sunan Kalijaga kemudian mengasingkan diri (uzlah). Setelah uzlah selama 3 bulan, Sunan Kalijaga menghadap Allah Taala pada tahun 1580M dan dimakamkan di Kadilangu, Demak. Makam Sunan Kalijaga termasuk salah satu peninggalan yang bersejarah. Ia terletak di Desa Kadilangu, Demak iaitu sekitar 3KM dari Kota Demak sebelah tenggara. Nama Kompleks pemakaman Sunan Kalijaga disesuaikan dengan nama Desa Kadilangu menjadi Kompleks Makam Kadilangu. Kompleks Makam ini terbahagi kepada lima halaman dan lokasi makam Sunan Kalijaga berada di halaman kelima dengan kedudukan lebih tinggi berbanding makam lainnya.

Namun, ada pendapat lain mengatakan bahawa Makam Sunan Kalijaga berada di Cirebon. Di Cirebon, terdapat desa yang bernama Kadilangu juga. Lokasinya sekitar 2.5KM ke arah barat daya dari Kota Cirebon. Kata sebahagian orang, di sana lah Sunan Kalijaga dimakamkan. Tambahan lagi, desa itu memang pernah menjadi tempat tinggal Sunan Kalijaga ketika hayatnya. Bukti lain yang mengatakan makamnya di Kadilangu, Cirebon juga kerana terdapat Soko Tatal di Masjid Kesepuhan alun-alun Cirebon yang diyakini dibuat oleh Sunan Kalijaga sebagaimana yang terdapat di Masjid Demak.

Oleh itu, bagi mereka yang meyakini bahawa Sunan Kalijaga dimakamkan di Kadilangu, Cirebon, Makam Sunan Kalijaga di Demak hanya peninggalan sejarah cuma.  Walaupun terdapat dua pendapat berhubung Makam Sunan Kalijaga, persis apa yang berlaku kepada gurunya Sunan Bonang (ada Makam di Bawean dan di Tuban), masyarakat pada umumnya sering melakukan kunjungan ziarah Makam Sunan Kalijaga di Desa Kadilangu, Demak, Jawa Tengah.

Sekian,

Angah Sunan

Pengasas Sunan Press PLT

angahsunan.patriots@gmail.com

Rujukan

(1) Petikan dari kertas kerja Jejak-Jejak Dakwah & Tasauf Wali Songo oleh Sidi KH Dhiauddin Kuswandi di Wacana Keharmonian Islam Nusantara, Kota Kinabalu, Sabah 2017.

(2) Pengalaman peribadi penulis dalam kembara beliau

(3) I.Rofi’ie Ariniro, Panduan Wisata Religi Ziarah Wali Songo, penerbitan Saufa (2016)

(4) MB. Rahimsyah. AR, Wali Songo Penyebar Agama Islam di Tanah Jawa, disertai Tata Cara Ziarah Kubur, Cipta Karya Surabaya (2011)

(5) Sidi Rohimuddin Nawawi Al Bantani, Kisah Ajaib Wali Songo, Melvana Publishing (2017)

(6) angahsunan.blogspot.my (blog peribadi)


Danjong: Tragedi Raja Termuda Joseon

“Danjong tidak mangkat sebagai seorang Raja. Baginda mangkat sebagai seorang budak. Yang dibvnuh pada usia yang terlalu muda..”

Tempoh pemerintahannya hanya sekitar empat tahun sahaja. Malah, baginda telah ditabalkan menjadi raja ketika usianya hanya mencecah 12 tahun. Kisah raja termuda dalam sejarah Joseon ini begitu menyayat hati. Artikel ini akan membawa kita mengenang kembali sejarah dan kisah di sebalik Raja Danjong, iaitu raja keenam dalam era Dinasti Joseon.

Sejarah awal

Raja Danjong atau nama sebenarnya, Yi Hong-Wi telah dilahirkan pada sekitar Ogos 1441. Bapanya, Raja Munjong adalah raja kelima yang memerintah Joseon, iaitu antara tahun 1450 hingga 1452. Munjong mewarisi takhta daripada ayahandanya, iaitu Raja Sejong Yang Agung. Munjong merupakan putera sulung Sejong dan telah dilantik menjadi putera mahkota selama 29 tahun sebelum ditabalkan sebagai raja bagi menggantikan ayahandanya.

Namun, pemerintahan Munjong juga singkat. Baginda telah mangkat pada tahun 1452, pada usia 37 tahun akibat penyakit yang dihadapinya. Raja Munjong mempunyai seorang puteri dan seorang putera bersama Permaisuri Hyeondeok, iaitu Puteri Gyeonghye dan Danjong.

Bonda Danjong mangkat sebaik sahaja melahirkannya. Dan, Danjong akhirnya membesar di bawah kasih sayang ayahanda serta saudara perempuannya sahaja. Puteri Gyeonghye atau nama sebenarnya Puteri Pyeongchang telah mengambil tanggungjawab sebagai penjaga kepada Danjong, bersama-sama dengan Jeneral Kim Jongseo. Jeneral ini adalah seorang pegawai yang setia yang pernah berkhidmat dua raja terdahulu, iaitu Raja Sejong dan Raja Munjong sendiri.

Pemberontakan dan penggulingan

Raja Munjong mangkat pada tahun 1452, dan Danjong terpaksa mengambil alih tampuk pemerintahan negara walaupun usianya hanya mencecah 12 tahun pada ketika itu. Meskipun bergelar raja termuda pada waktu itu, pentadbiran negara masih tidak mampu untuk diuruskan oleh Danjong kerana usianya yang masih mentah. Oleh yang demikian, pentadbiran Joseon waktu itu telah diserahkan kepada menteri, Hwangbo In, yang bersama-sama dengan Jeneral Kim Jongseo.

Pada sekitar tahun 1453, suatu pember4ntakan telah berlaku. Kudeta yang diketuai oleh pakcik Danjong, iaitu Yi Yu atau Putera Suyang (yang kemudiannya menjadi Raja Sejo) bagi menggulingkan kerajaan Danjong. Sejo telah mempengaruhi dan memujuk para sarjana dan pegawai istana yang telah berkhidmat sejak zaman Raja Sejong untuk menyokongnya mendapatkan takhta.

Dalam peristiwa pember4ntakan ini, Hwangbo In dan Kim Jongseo telah diberkas dan dibvnuh berhadapan dengan pintu gerbang Gyeongbokgung. Kudeta ini telah berjaya. Dan selama dua tahun, Danjong telah menjadi raja boneka bagi Sejo yang sebenarnya memegang tampuk pemerintahan negara.

Pada tahun 1455, Danjong telah dipaksa untuk melepaskan takhtanya dan dibuang negeri ke wilayah Yeongwol, dalam daerah Gangwon. Danjong hanyalah berusia 14 tahun pada ketika itu. Puteri Gyeonghye bersama suaminya, Jeong Jong, dan dua lagi pakciknya, iaitu Putera Agung Anpyeong dan Putera Agung Geumseong cuba untuk mengembalikan kuasa takhta Danjong, tetapi cubaan ini gagal, dan mereka semua telah dihukum.

Selepas peristiwa pergerakan pengembalian kuasa Danjong yang berlaku antara tahun 1455 hingga 1456 ini, suami Puteri Gyeonghye telah dibuang negeri ke Gwangju, dalam daerah Jeolla. Puteri Gyeonghye pula telah didapati bersalah, dan dijatuhkan hukuman dengan melucutkan gelaran dirajanya dan diturunkan kasta menjadi hamba umum (gong nobi), iaitu kelas sosial paling bawah dalam Joseon.

Para pegawai istana telah mencadangkan kepada Sejo agar Danjong dihukum dengan r4cun atas peristiwa pemberontakan pengembalian kuasa yang berlaku. Namun, Sejo menolak cadangan pada waktu itu, dan menyatakan bahawa baginda sedia untuk memaafkan Danjong. Tetapi, perasaan ini tidak bertahan lama.

Sejo yang bimbang dengan kemungkinan bahawa Danjong akan kembali menggugat kedudukan takhtanya, akhirnya menerima nasihat pada menteri di istana dan mengarahkan Danjong untuk dihukum b4n4h. Baginda telah mengarahkan seorang pegawai, Wang Bang Yeon untuk pergi ke Yeongwol dan menghidangkan minuman ber4cun untuk Danjong. Namun, pegawai Wang ini tidak mampu untuk memberikan minuman ber4cun tersebut untuk Danjong, sebaliknya memb4n4h dirinya di hadapan Danjong.

Seorang lelaki yang mengekori Wang, bernama Kong Sang, yang menyedari bahawa Wang telah gagal dalam misinya telah datang di hadapan Danjong. Lelaki itu akhirnya memb4n4h Danjong dengan mencekiknya menggunakan tali. Kong berharap bahawa dengan tindakannya itu, dia akan diberi anugerah, namun hal sebaliknya berlaku. Sebaik sahaja dia meninggalkan mayat Danjong, Kong telah rebah, dan d4r4h telah memercik keluar daripada mata, telinga, hidung dan mulutnya. Kong m4ti bersama Danjong.

Jasad Danjong dikatakan telah dibuang ke dalam sungai, dan satu kenyataan rasmi istana telah dikeluarkan bahawa sesiapa sahaja yang cuba untuk mengebumikannya dengan cara yang betul akan dihukum selama tiga generasi. Sebahagian daripada wanita suruhan istana yang mengiringi jasad Danjong turut berduka atas kem4tiannya dan akhirnya turut lenyap di dalam sungai tersebut.

Isteri Danjong, iaitu Permaisuri Jeongseon turut dikenakan hukuman. Beliau telah dihantar ke Jeongeobwon, sebuah kuil rasmi diraja, dan dibuang di situ bagi mempelajari agama dan menjalani kehidupannya. Puteri Gyeonghye juga turut dihantar ke tempat ini.

Setelah kem4tiannya, Danjong telah diberikan gelaran Putera Nosan. Sewaktu pemerintahan Raja Sukjong, para sarjana istana telah mencadangkan agar gelaran Danjong dikembalikan, dan akhirnya pada tahun 1698, nama Danjong dikembalikan. Dan selepas itu, ia telah dirujuk kembali sebagai Raja Danjong.

Festival Kebudayaan Danjong

Jasad Danjong akhirnya telah dipindahkan dan akhirnya disemadikan di Makam Jangneung, berhampiran Cheongnyeongpo, iaitu Tapak Warisan Dunia UNESCO sejak 2009. Malah, terdapat sebuah muzium sejarah di situ yang menunjukkan legasi serta waktu pemerintahan Danjong.

Pejabat Daerah Yeongwol telah memperingati raja muda ini dengan menganjurkan Festival Kebudayaan Danjong pada setiap bulan April di kawasan ini. Pelbagai acara diadakan sewaktu festival ini, termasuklah persembahan musik gukak, pertunjukan bunga api dan pertunjukan tanglung. Malah, ada juga pertandingan yang dijalankan seperti pertandingan memanah, kejohanan gusti tradisional, tarik tali, perarakan kostum dan perarakan para penunggang kuda.

Kesimpulan

Kehidupan Danjong tidak mudah, dan zaman kanak-kanak serta remajanya tidak dapat dinikm4ti sepenuhnya. Namun, pada waktu itu, mungkin itulah harga yang harus dibayar untuk memegang takhta kerajaan. Bertahan atau membiarkan sahaja nyawa melayang.

RUJUKAN:

Ahn, S. J. (2014). Forgotten story of Princess Gyeonghye. Retrieved May 29, 2020, from http://www.koreatimes.co.kr/www/news/nation/2016/05/628_153138. html

Anonymous. (2009). King Danjong and Korea’s Curse. Retrieved May 29, 2020, from http://seoulvillage.blogspot.com/2009/04/king-danjong- and-koreas-curse.html

Lee, E.-J. (2012). A Study on the Historical Research on the Costume of Memorial Service Officials at Yeongwol King Danjong Cultural Festival. Journal of the Korean Society of Costume, 62(8), 118–133.

Lee, J. (2018). Follow the trail of a mvrdered king in Korea’s Gangwon province. Retrieved May 28, 2020, from https://www.straitstimes.com/lifestyle/travel /follow-the-trail-of-a-mvrdered-king-in- koreas-gangwon-province